qundao/data-zh-poetry huggingface dataset:
赠送卢总赴调
作者：沈辽
朝代：宋

山东卢翁旧儒者，少年久客都城下。先朝数因春官荐，投袂攀鞍学弓马。大黄六钧猿臂挽，武库官箭长分靶。横门较艺在第一，武士贾勇来相迓。天子临观虎豹群，弓满不苦何由化。固知穷达不在我，乞得参军何足吒。晚除一尉来荆域，白发婆娑谁复识。部中夷落寄戎政，上下六年无盗贼。使者垂庥太守惜，地薄器寒无势力。平生介直耻自媒，一纸荐书终不得。中间安南大将出，尝愿奋身借一戟。翻蒙羽檄督军粮，灵渠首运三千石。小官繇使当自效，解衣操舟上滩碛。同行嘲笑何自苦，殊胜陶公闲运甓。功劳涓埃何足道，甫得临湘升斗食。高堂老母终天年，屏居古寺甘穷寂。从来畏慎不干人，粝食布衣残喘息。春秋祀事亦粗给，妻子不为饥寒逼。三年终丧壮心在，矍铄安能忌吏役。古剑不折终不埋，老马岂甘长伏枥。却持手板谒公府，斗擞青衫尘土迹。我知卢公意可怜，世人□家轻相测。何如市井轻薄儿，朝来指白暮为黑。
赠长芦福长老
作者：沈辽
朝代：宋
体裁：七言绝句

达摩西归不记年，雪山消息更茫然。行人不会真如事，唯爱长芦含暮烟。
赠饮客
作者：沈辽
朝代：宋

鄙性不嗜饮，不知酒中乐。
古人能闭关，此兴应可度。
形骸委物外，宠利安能薄。
何为攘臂人，喧卑同燕雀。
朝挥百神王，夕引羣忧涸。
畴昔二三公，逃死向杯杓。
我乐不在是，陶然造冲漠。
子当剧醉时，相访南山脚。
赠饮客
作者：沈辽
朝代：宋

鄙性不嗜饮，不知酒中乐。古人能闭关，此兴应可度。形骸委物外，宠利安能薄。何为攘臂人，喧卑同燕雀。朝挥百神王，夕引群忧涸。畴昔二三公，逃死向杯杓。我乐不在是，陶然造冲漠。子当剧醉时，相访南山脚。
走笔奉酬伯昌示潇湘烟竹图
作者：沈辽
朝代：宋

三年潇湘客，不厌潇湘游。
二水相会处，下有白苹洲。
洲上多美竹，出没清浅流。
森森百顷青，玉簳长与修烟浮。
岁久无人采，往往半折古岸头。
坡陁上下不知际，直接九疑千古愁。
当时古人相会处，至今作亭在林幽。
最爱苦雨时，吾甞棹轻舟。
乐与渔人相往返，其意岂在网与鈎。
由来古人能放达，何必傲王侯。
洛阳公子有佳致，落笔直与造化侔。
方拏抨图止数尺，写出潇湘千里秋。
南山老夫谢世故，一榻静卧如浮沤。
遣使持书远相示，欲与老夫醒病眸。
老夫困瘁不知报，世上谁为王子猷。
走笔奉酬伯昌示潇湘烟竹图
作者：沈辽
朝代：宋

三年潇湘客，不厌潇湘游。二水相会处，下有白蘋洲。洲上多美竹，出没清浅流。森森百顷青，玉簳长与修烟浮。岁久无人采，往往半折古岸头。坡陁上下不知际，直接九疑千古愁。当时古人相会处，至今作亭在林幽。最爱苦雨时，吾尝棹轻舟。乐与渔人相往返，其意岂在网与钩。由来古人能放达，何必傲王侯。洛阳公子有佳致，落笔直与造化侔。方拿抨图止数尺，写出潇湘千里秋。南山老夫谢世故，一榻静卧如浮沤。遣使持书远相示，欲与老夫醒病眸。老夫困瘁不知报，世上谁为王子猷。
走笔奉酬正夫即次元韵
作者：沈辽
朝代：宋

乐府古有行路难，但悲白发怜朱颜。时命多向贤才悭，诘屈不平万世间。壮心欲驰步辄跚，试出锋颖官已瘝。中心忽忽惓且烦，不如归去江海闲。要悬大刀数抚镮，何陋九夷与八蛮。自顾鄙性疏且顽，谁能随时事黠奸。从来多病筋力孱，正当落魄卧深山。敝庐数椽粗可跧，安居里巷锁重关。终日无人践茅菅，冠带不修衣袂黫。高歌一曲舞云鬟，比邻有酒时见颁。春风秋月与我闲，夜静佩玉鸣珊珊。高人逸士或往还，蓬舟自访来前湾。行歌红药与香兰，已憎俗物近尘寰。一身萧然念早鳏，髭须憔悴半已斑。谁能更问秃与鬝，旦听溪水声潺潺。强来为吏腰少弯，幸读君诗锦绣篇。相望郁郁何可删，君岂久居五两纶。
走笔奉酬正夫即次元韵
作者：沈辽
朝代：宋

乐府古有行路难，但悲白髪怜朱颜。
时命多向贤才悭，诘屈不平万世间。
壮心欲驰步辄跚，试出锋颖官已瘝。
中心忽忽惓且烦，不如归去江海闲。
要悬大刀数抚镮，何陋九夷与八蛮。
自顾鄙性疏且顽，谁能随时事黠姦。
从来多病筋力孱，正当落魄卧深山。
敝庐数椽粗可跧，安居里巷锁重关。
终日无人践茅菅，冠带不修衣袂黫。
髙歌一曲舞云鬟，比邻有酒时见颁。
春风秋月与我闲，夜静佩玉鸣珊珊。
髙人逸士或往还，蓬舟自访来前湾。
行歌红药与香兰，已憎俗物近尘寰。
一身萧然念早鳏，髭鬚憔悴半已斑。
谁能更问秃与鬝，旦听溪水声潺潺。
强来为吏腰少弯，幸读君诗锦绣篇。
相望郁郁何可删，君岂久居五两纶。
走笔酬亨甫所示二篇次韵和之
作者：沈辽
朝代：宋

邯郸一梦黄粱熟，人生正如水中木。不向黄尘瞠病目，悽悽犹寄一椽屋。物外日月无淹速，苟能自达万事足。清明神观何可渎，不在文章夸满腹。少壮已往谁能逐，此身正如车轪毂。始来齐山秋正肃，山间于于太古俗。穿云作巢倚山麓，白发老人谁检束。山松森森半天绿，松下石色如苍玉。古人清风那可续，夫子知我心所欲。饮光一衲隐穷谷，不复区区论往躅。老去不为世网萦，我为清冷亦假名。不识丹台与赤城，此间寂寂无人声。下视千里山川平，其间隐显自晦明。稽康作乐知未精，庄周能宁何用撄。有动不在弹与枰，至静何为论搀枪。大饮不复论缸罂，一醉宁复更解酲。当如美璞含其英，不如不琢鸣琤琤。一去一来寄死生，宠辱外事何足惊。高篇琅琅示我情，久已丧魄今载营。呼奴拥彗扫柴荆，当有佳客来此行。
走笔酬亨甫所示二篇次韵和之·其一
作者：沈辽
朝代：宋

邯郸一梦黄粱熟，人生正如水中木。不向黄尘瞠病目，悽悽犹寄一椽屋。物外日月无淹速，苟能自达万事足。清明神观何可渎，不在文章夸满腹。少壮已往谁能逐，此身正如车轪毂。始来齐山秋正肃，山间于于太古俗。穿云作巢倚山麓，白发老人谁检束。山松森森半天绿，松下石色如苍玉。古人清风那可续，夫子知我心所欲。饮光一衲隐穷谷，不复区区论往躅。
走笔酬亨甫所示二篇次韵和之·其一
作者：沈辽
朝代：宋

邯郸一梦黄粱熟，人生正如水中木。
不向黄尘瞠病目，悽悽犹寄一椽屋。
物外日月无淹速，苟能自达万事足。
清眀神观何可渎，不在文章夸满腹。
少壮已往谁能逐，此身正如车轪毂。
始来齐山秋正肃，山间于于太古俗。
穿云作巢倚山麓，白髪老人谁检束。
山松森森半天绿，松下石色如苍玉。
古人清风那可续，夫子知我心所欲。
饮光一衲隐穷谷，不復区区论往躅。
走笔酬亨甫所示二篇次韵和之·其二
作者：沈辽
朝代：宋

老去不为世网萦，我为清冷亦假名。不识丹台与赤城，此间寂寂无人声。下视千里山川平，其间隐显自晦明。稽康作乐知未精，庄周能宁何用撄。有动不在弹与枰，至静何为论搀枪。大饮不复论缸罂，一醉宁复更解酲。当如美璞含其英，不如不琢鸣琤琤。一去一来寄死生，宠辱外事何足惊。高篇琅琅示我情，久已丧魄今载营。呼奴拥彗扫柴荆，当有佳客来此行。
走笔酬亨甫所示二篇次韵和之·其二
作者：沈辽
朝代：宋

老去不为世网萦，我为清冷亦假名。
不识丹台与赤城，此间寂寂无人声。
下视千里山川平，其间隐显自晦眀。
稽康作乐知未精，庄周能宁何用撄。
有动不在弹与枰，至静何为论搀枪。
大饮不復论缸罂，一醉宁復更解酲。
当如美璞含其英，不如不琢鸣琤琤。
一去一来寄死生，宠辱外事何足惊。
髙篇琅琅示我情，久已丧魄今载营。
呼奴拥篲扫柴荆，当有佳客来此行。
赴斋
作者：沈辽
朝代：宋

尔来世事久忘怀，十日长关九日斋。白发苍颜见无相，不妨应供此间来。
赴斋
作者：沈辽
朝代：宋

尔来世事久忘怀，十日长关九日斋。
白髪苍颜见无相，不妨应供此间来。
踏盘曲二首
作者：沈辽
朝代：宋

湘江东西踏盘去，青烟白雾将军树。社中饮食不要钱，乐神打起长腰鼓。女儿带镮著缦布，欢笑捉郎神作主。明年二月近社时，载酒牵牛看父母。胡卢笙，不着簧。细腰鼓，三尺长。吹笙击鼓山之旁，噭跳宛转乐盘王。盘王死来三千年，古曲旧词至今传。山祥水气不断处，坏木烧作兜娄烟。
踏盘曲二首·其一
作者：沈辽
朝代：宋

湘江东西踏盘去，青烟白雾将军树。
社中饮食不要钱，乐神打起长腰鼓。
女儿带镮着缦布，欢笑捉郎神作主。
明年二月近社时，载酒牵牛看父母。
踏盘曲二首·其一
作者：沈辽
朝代：宋

湘江东西踏盘去，青烟白雾将军树。社中饮食不要钱，乐神打起长腰鼓。女儿带镮著缦布，欢笑捉郎神作主。明年二月近社时，载酒牵牛看父母。
踏盘曲二首·其二
作者：沈辽
朝代：宋
体裁：古风

胡卢笙，不着簧。细腰鼓，三尺长。吹笙击鼓山之旁，噭跳宛转乐盘王。盘王死来三千年，古曲旧词至今传。山祥水气不断处，坏木烧作兜娄烟。
边思
作者：沈辽
朝代：宋

西风方折胶，戍兵出已屡。
赤藏候骑归，翩翩如鸟羽。
穹庐旧所居，不远横山路。
汉将知为谁，三军倚全护。
上赖天子圣，边方无斗捕。
运筹有余略，雕弓射狐兔。
何谢苍头公，迴为儿女顾。
边思
作者：沈辽
朝代：宋

西风方折胶，戍兵出已屡。赤藏候骑归，翩翩如鸟羽。穹庐旧所居，不远横山路。汉将知为谁，三军倚全护。上赖天子圣，边方无斗捕。运筹有馀略，彫弓射狐兔。何谢苍头公，回为儿女顾。
过商翁墓
作者：沈辽
朝代：宋

征南名地蚤相知，老向潇湘看立碑。
壮节独驰南峤事，古风不括故山诗。
愁烟半鏁黄茅壠，部曲谁寻旧将旗。
遥瞩芜江想灵气，孤云落日不胜悲。
过商翁墓
作者：沈辽
朝代：宋

征南名地蚤相知，老向潇湘看立碑。壮节独驰南峤事，古风不括故山诗。愁烟半锁黄茅垄，部曲谁寻旧将旗。遥瞩芜江想灵气，孤云落日不胜悲。
过扬子望金山怀南屏师
作者：沈辽
朝代：宋

沧溟有余力，扬子生狂澜。
素秋将西渡，竚立成盘桓。
吾岂怀土人，苦厌世事艰。
自念从此去，何时復丘樊。
过扬子望金山怀南屏师
作者：沈辽
朝代：宋

沧溟有馀力，扬子生狂澜。素秋将西渡，伫立成盘桓。吾岂怀土人，苦厌世事艰。自念从此去，何时复丘樊。
过李氏澹塘别墅
作者：沈辽
朝代：宋
体裁：七言绝句

渊明昔已爱吾庐，我亦悁悁忆故居。君有东皋千束稻，山前更望澹塘湖。
过水心寺访芝上人
作者：沈辽
朝代：宋

行年四十发已斑，似梦非梦寄人间。数日秋风稍强健，闲寻戒律过南山。
过水心寺访芝上人
作者：沈辽
朝代：宋

行年四十髪已斑，似梦非梦寄人间。
数日秋风稍强健，闲寻戒律过南山。
还湘南集
作者：沈辽
朝代：宋

蚤识陶公父子名，未知李老思尤清。后来无复能文客，潇水湘山空月明。
还湘南集
作者：沈辽
朝代：宋

蚤识陶公父子名，未知李老思尤清。
后来无復能文客，潇水湘山空月明。
远行
作者：沈辽
朝代：宋

少年事远游，迢迢指岐路。遥天值秋晏，烟光澹如素。寥落淮南山，影入扬子渡。出入三十年，久嗟韦带误。老来感节物，此意谁与喻。独知拥毳坐，无复晨征路。
远行
作者：沈辽
朝代：宋

少年事远游，迢迢指岐路。
遥天值秋晏，烟光澹如素。
寥落淮南山，影入扬子渡。
出入三十年，久嗟韦带误。
老来感节物，此意谁与喻。
独知拥毳坐，无復晨征路。
送僧应参禅
作者：沈辽
朝代：宋

古寺穷居岁月移，东冈西崦不相知。
从来但识羣羊谶，不道亦逢狮子儿。
潇水荤羶从此隔，雪山消息更何疑。
明年我过湘西去，问讯山前我为谁。
送僧应参禅
作者：沈辽
朝代：宋

古寺穷居岁月移，东冈西崦不相知。从来但识群羊谶，不道亦逢狮子儿。潇水荤膻从此隔，雪山消息更何疑。明年我过湘西去，问讯山前我为谁。
送唐道士游南岳
作者：沈辽
朝代：宋

潇湘一片云，翩翩上南岳。
不依涧底石，欲引瑶台鹤。
乘风出崕峤，带月萦林薄。
若会洪崕生，为求金鼎药。
送唐道士游南岳
作者：沈辽
朝代：宋

潇湘一片云，翩翩上南岳。不依涧底石，欲引瑶台鹤。乘风出崖峤，带月萦林薄。若会洪崖生，为求金鼎药。
送夏八赴南陵
作者：沈辽
朝代：宋

老夫久客三湘水，归来喜食江南鮆。
白云犹识旧山川，青眼多惭老兄弟。
当时亲友半不在，中表相存如梦寐。
公酉冡上春草生，白眉始与君相际。
髙堂老人八十一，不间衰微论末契。
招我卜宅居其旁，自顾麋鹿何由系。
春风引我齐山行，穿云踏石构巢橧。
相见常无一樽酒，山中枯淡令人憎。
凉风未至正苦热，君忽佩印临南陵。
南陵相去五舍近，马蹄车辙常相仍。
安舆綵衣得荣飬，况有大舸如飞鹏。
步上南山一延首，江风浩浩云腾腾。
送夏八赴南陵
作者：沈辽
朝代：宋

老夫久客三湘水，归来喜食江南鲚。白云犹识旧山川，青眼多惭老兄弟。当时亲友半不在，中表相存如梦寐。公酉冢上春草生，白眉始与君相际。高堂老人八十一，不间衰微论末契。招我卜宅居其旁，自顾麋鹿何由系。春风引我齐山行，穿云踏石构巢橧。相见常无一樽酒，山中枯淡令人憎。凉风未至正苦热，君忽佩印临南陵。南陵相去五舍近，马蹄车辙常相仍。安舆綵衣得荣养，况有大舸如飞鹏。步上南山一延首，江风浩浩云腾腾。
送师说兄弟西归
作者：沈辽
朝代：宋

逍遥卧山馆，久已谢劳生。春和不与较，安得驻君行。昔会殊可乐，今归岂忘情。所乐去如扫，有情纷若萦。引领望河桥，双舟鲜且轻。扬州看红药，雎边弄朱樱。频羡君此游，梦寐过吴城。谁知一感别，聊复乱吾清。
送师说兄弟西归
作者：沈辽
朝代：宋

逍遥卧山馆，久已谢劳生。
春和不与较，安得驻君行。
昔会殊可乐，今归岂忘情。
所乐去如扫，有情纷若萦。
引领望河桥，双舟鲜且轻。
扬州看红药，雎边弄朱樱。
频羡君此游，梦寐过吴城。
谁知一感别，聊復乱吾清。
送智印师还会稽
作者：沈辽
朝代：宋

穷居谢世事，浩荡如孤云。生计委梦幻，焉能履纷纷。上人远来过，高谈纾所闻。天上曼陀华，吾知悦清芬。至理有神仙，会为贝多文。法力浩无边，谅能抗三军。鼎新布金地，檀施咸欣欣。翩然揖归袂，吾固殊其群。浮杯渡天堑，归路稽山垠。昨夜一尺雪，佳气生锄耘。拥毳可待饱，尚应事高薰。后会复何时，相望此江濆。吾已与心约，行当宅榆枌。他年白莲会，何惭张隐君。
送智印师还会稽
作者：沈辽
朝代：宋
体裁：古风

穷居谢世事，浩荡如孤云。生计委梦幻，焉能履纷纷。上人远来过，高谈纾所闻。天上曼陀华，吾知悦清芬。至理有神仙，会为贝多文。法力浩无边，谅能抗三军。鼎新布金地，檀施咸訢訢。翩然揖归袂，吾固殊其群。浮杯渡天堑，归路稽山垠。昨夜一尺雪，佳气生锄耘。拥毳可待饱，尚应事高薰。后会复何时，相望此江濆。吾已与心约，行当宅榆枌。他年白莲会，何惭张隐君。
送智印师还会稽
作者：沈辽
朝代：宋

穷居谢世事，浩荡如孤云。
生计委梦幻，焉能履纷纷。
上人远来过，髙谈纾所闻。
天上曼陀华，吾知悦清芬。
至理有神仙，会为贝多文。
法力浩无边，谅能抗三军。
鼎新布金地，檀施咸欣欣。
翩然揖归袂，吾固殊其羣。
浮杯渡天堑，归路稽山垠。
昨夜一尺雪，佳气生锄耘。
拥毳可待饱，尚应事高薫。
后会復何时，相望此江濆。
吾已与心约，行当宅榆枌。
他年白莲会，何惭张隐名。
送曾处善赴宝应尉
作者：沈辽
朝代：宋

我初隐身治蓬藟，余生不復人间世。
左山右山白云上，一动一静浮尘外。
齐山山上老夫庵，青溪溪南侍中第。
朱颜公子不易识，短衣款段来相际。
长堤相望虽甚远，有意即行终不计。
东邻竹阁长夏热，我构云巢方自蔽。
斓斑石台始一眺，寂静庵基犹未薙。
随云步访胡矮老，放怀止得殊师利。
石桥寺前夜月冷，金鸡峰下秋霖霁。
君恃马足下惮远，我驾蓝舆随处税。
六峰老师气轩豁，九华雌山苦阴晦。
庵前菜茹常不厌，城裏羊肩难数置。
漫天风雪一畅目，满榻春阳欣炙背。
裴休自参黄蘗禅，梅福岂是南昌尉。
相见终年已解空，分襟一别那成滞。
拍江春水浮鹢首，万里青天运鹏翅。
顺风莫寄南来书，老夫柴门多自闭。
送曾处善赴宝应尉
作者：沈辽
朝代：宋

我初隐身治蓬藟，馀生不复人间世。左山右山白云上，一动一静浮尘外。齐山山上老夫庵，青溪溪南侍中第。朱颜公子不易识，短衣款段来相际。长堤相望虽甚远，有意即行终不计。东邻竹阁长夏热，我构云巢方自蔽。斓斑石台始一眺，寂静庵基犹未薙。随云步访胡矮老，放怀止得殊师利。石桥寺前夜月冷，金鸡峰下秋霖霁。君恃马足下惮远，我驾蓝舆随处税。六峰老师气轩豁，九华雌山苦阴晦。庵前菜茹常不厌，城里羊肩难数置。漫天风雪一畅目，满榻春阳欣炙背。裴休自参黄檗禅，梅福岂是南昌尉。相见终年已解空，分襟一别那成滞。拍江春水浮鹢首，万里青天运鹏翅。顺风莫寄南来书，老夫柴门多自闭。
送毕公绰
作者：沈辽
朝代：宋

毕子治车马，游学去成均。
成均首善地，俊乂方軿臻。
为儒当读书，术业藏诸身。
羣居久昧是，终亦为涂人。
通塞虽有时，操修贵道真。
求益当择友，好德必有邻。
吾为投裔客，其言何足珍。
行矣当自慎，思慰髙堂亲。
送毕公绰
作者：沈辽
朝代：宋

毕子治车马，游学去成均。成均首善地，俊乂方軿臻。为儒当读书，术业藏诸身。群居久昧是，终亦为涂人。通塞虽有时，操修贵道真。求益当择友，好德必有邻。吾为投裔客，其言何足珍。行矣当自慎，思慰高堂亲。
送荣叔归萧山
作者：沈辽
朝代：宋

畴昔来会稽，浮舟出江堤。
苍茫望津道，隐隐辟招提。
虚气发峻岭，疑有至人栖。
龙象兹拥卫，羣木皆萋萋。
吾家浮屠老，早岁离烦迷。
持律破三业，悟道臻渊倪。
法网覆众生，一念绝町畦。
戒刀割大荤，水陆无象犀。
凡物有极势，固难叙阶梯。
兀然被衣裓，谁能判金泥。
六时宣法音，万生荷提携。
愚人本无识，有识自难稽。
如我解所说，安可议东西。
稽首送归驭，信美旧山蹊。
送荣叔归萧山
作者：沈辽
朝代：宋

畴昔来会稽，浮舟出江堤。苍茫望津道，隐隐辟招提。虚气发峻岭，疑有至人栖。龙象兹拥卫，群木皆萋萋。吾家浮屠老，早岁离烦迷。持律破三业，悟道臻渊倪。法网覆众生，一念绝町畦。戒刀割大荤，水陆无象犀。凡物有极势，固难叙阶梯。兀然被衣裓，谁能判金泥。六时宣法音，万生荷提携。愚人本无识，有识自难稽。如我解所说，安可议东西。稽首送归驭，信美旧山蹊。
送行
作者：沈辽
朝代：宋

昔我来东州，送客满江郭。挥涕望井闾，秋怀寄杯酌。泛然千里外，秋来意非薄。客舍冷潇骚，那复事饰雘。游宦非我怀，俯仰令人怍。何事脱身去，馀生老丘壑。亲朋永相过，焉能事官爵。
送行
作者：沈辽
朝代：宋

昔我来东州，送客满江郭。
挥涕望井闾，秋怀寄杯酌。
泛然千里外，秋来意非薄。
客舍冷潇骚，那復事饰雘。
游宦非我怀，俯仰令人怍。
何事脱身去，余生老丘壑。
亲朋永相过，焉能事官爵。
送超禅师
作者：沈辽
朝代：宋
体裁：古风

老夫结庵南山前，此生终不蹈世缘。邂逅云门亦何言，白云无心媚青天。禅师来自庐江壖，一住秋浦逾十年。不露锋角常坦然，四方禅客芒屩穿。朝来击鼓登法筵，一钵出置行路边。笑谢大众如云连，欲以此身老林泉。秋风飘飘江上船，想见玄沙扣船舷。诸方有人问病孱，为道如今不参禅。
道中
作者：沈辽
朝代：宋

昔我离家时，月生正如鈎。
行行载见月，已在天南头。
我身岂当然，吏议不可酬。
下手亦何愧，摇尾终无求。
默默就孤征，悽悽怀百忧。
吴山望不尽，已泛楚江流。
木落知岁寒，客子多悲愁。
一恸一斗血，安能望松楸。
道中
作者：沈辽
朝代：宋

昔我离家时，月生正如钩。行行载见月，已在天南头。我身岂当然，吏议不可酬。下手亦何愧，摇尾终无求。默默就孤征，悽悽怀百忧。吴山望不尽，已泛楚江流。木落知岁寒，客子多悲愁。一恸一斗血，安能望松楸。
道旁
作者：沈辽
朝代：宋

道旁桃李斗芳菲，欢意长随断梦归。梦去梦来何可计，春风斜日雁孤飞。
道旁
作者：沈辽
朝代：宋

道旁桃李斗芳菲，欢意长随断梦归。
梦去梦来何可计，春风斜日鴈孤飞。
郊外马嘶
作者：沈辽
朝代：宋

春草满空春水流，土人放马白苹洲。
细风迟日嘶鸣处，遥忆金明池上游。
郊外马嘶
作者：沈辽
朝代：宋

春草满空春水流，土人放马白蘋洲。细风迟日嘶鸣处，遥忆金明池上游。
鄞江上作
作者：沈辽
朝代：宋
体裁：古风

秋潮拍江余欲去，二年穷谷江之下。疾目不瞩西飞鸿，幽怀长寄斜阳树。且余欲行去何之，白云缭绕故山栖。苍颜终不为人役，不妨抱瓮治田畦。
酬思诚见赠
作者：沈辽
朝代：宋

都下相逢意气欢，翩翩清兴到江干。壮心已谢驰千里，薄禄犹惭系一官。闲比水云随所适，朽如沟木不胜蟠。欣然于此重相会，一读新篇九起叹。
酬思诚见赠
作者：沈辽
朝代：宋

都下相逢意气欢，翩翩清兴到江干。
壮心已谢驰千里，薄禄犹惭繫一官。
闲比水云随所适，朽如沟木不胜蟠。
欣然于此重相会，一读新篇九起叹。
酬杨高士
作者：沈辽
朝代：宋

秋来当砌看金钱，不为流年怅白颠。已向沧洲逢九日，更欣高士贶新篇。牛山谁见沾衣客，篱下空怀采菊贤。遥望白衣犹未至，不妨细雨竹窗前。
酬杨髙士
作者：沈辽
朝代：宋

秋来当砌看金钱，不为流年怅白颠。
已向沧洲逢九日，更欣髙士贶新篇。
牛山谁见沾衣客，篱下空怀采菊贤。
遥望白衣犹未至，不妨细雨竹窗前。
酬海公即次元韵
作者：沈辽
朝代：宋
体裁：古风

早游诸方见佛祖，若能开口便相许。长爱当时王老师，不开粗言反细语。大道逍遥本不遐，青天万里孤鸿举。比来多病卧环堵，低头不茹亦不吐。上座何为相示来，龙驹岂烦伯乐顾。更须归去造丈室，擎拳便是诸魔路。
重示
作者：沈辽
朝代：宋
体裁：七言律诗

不识南宗与北宗，欲齐得丧已非通。若将直指生为梦，便可偏知色是空。莫为严周驰诞说，欲轻摩诘作衰翁。古人言句真刍狗，天外秋来有信鸿。
重赋
作者：沈辽
朝代：宋

永念暑雨烦，居然蹈忧沴。
宁谓生怨咨，甘为小人敝。
阴淫亦何患，临观大川逝。
竹屋虽小疏，补苴岂无计。
水性本就下，平川衍无势。
壅隘何不胜，湫底何由济。
河伯逢海若，足使夸洋裔。
池鱼肆涵泳，洋洋旁轩砌。
流汗一已收，萧骚抚轻袂。
安得趣东归，舟航应不滞。
重赋
作者：沈辽
朝代：宋

永念暑雨烦，居然蹈忧沴。宁谓生怨咨，甘为小人敝。阴淫亦何患，临观大川逝。竹屋虽小疏，补苴岂无计。水性本就下，平川衍无势。壅隘何不胜，湫底何由济。河伯逢海若，足使誇洋裔。池鱼肆涵泳，洋洋旁轩砌。流汗一已收，萧骚抚轻袂。安得趣东归，舟航应不滞。
金山窦觉师
作者：沈辽
朝代：宋

不安圳亩强西游，二月春风占渡头。寄语道人莫相笑，归时迎我到瓜洲。
金山窦觉师
作者：沈辽
朝代：宋

不安甽亩强西游，二月春风占渡头。
寄语道人莫相笑，归时迎我到瓜洲。
金鹅方丈
作者：沈辽
朝代：宋

金鹅山势高崔崔，乘兴已泛沧州回。计较百年能几日，不知此地何时来。
金鹅方丈
作者：沈辽
朝代：宋

金鹅山势髙崔崔，乘兴已泛沧州迴。
计较百年能几日，不知此地何时来。
钓鱼
作者：沈辽
朝代：宋

池上独垂钓，日斜含夕阴。
游鱼方适意，微我亦无心。
投竿乃有获，顾女犹颠掷。
脱鈎舍之去，我与女偕适。
钓鱼
作者：沈辽
朝代：宋

池上独垂钓，日斜含夕阴。游鱼方适意，微我亦无心。投竿乃有获，顾女犹颠掷。脱钩舍之去，我与女偕适。
钴鉧潭
作者：沈辽
朝代：宋

余读子厚书，始闻钴鉧潭。榜舟西江下，振步愚溪南。高下凌山阿，松篁蔽秋岚。土人识其地，古木森楩楠。水深日波澜，此理亦易探。古木为钴鉧，土音正相参。所记或不然，信书殊未甘。此公废已久，山水穷年耽。造化毫楮间，浮实微相锬。幽心有默识，西归助清谈。
钴鉧潭
作者：沈辽
朝代：宋

余读子厚书，始闻钴鉧潭。
榜舟西江下，振步愚溪南。
髙下凌山阿，松篁蔽秋岚。
土人识其地，古木森楩楠。
水深日波澜，此理亦易探。
古木为钴鉧，土音正相参。
所记或不然，信书殊未甘。
此公废已久，山水穷年耽。
造化毫楮间，浮实微相锬。
幽心有默识，西归助清谈。
闻杜鹃
作者：沈辽
朝代：宋
体裁：古风

杜鹃花发春山明，杜鹃鸟啼行人惊。世上有谁能忘情，一身离家作远行。为名受辱为法撄，为利被夺为官争。忧愁嗟蹙向谁说，那忽听此断肠声。吾家家住在泉亭，烟水相望数月程。呼儿酤酒多酌客，聊用相慰如平生。
阳羡浮翠亭
作者：沈辽
朝代：宋
体裁：古风

江南山川若奔鹿，下照江流翠相瞩。朝望长干暮石牌，山头年年春草绿。我昔长爱江南游，当时少年今白头。人生匆匆寄幻事，六朝得丧惟荒丘。阳羡本自江南州，水边孤烟千古愁。沙禽关关夜相呼，稻粱自足知何求。我生已如不系舟，投老为谁计沉浮。腰间墨绶亦偶尔，此地欣与心相投。行归三吴卜幽隐，不复更到枚回洲。渔父丈人莫相笑，解带于此聊迟留。
阳羡浮翠亭
作者：沈辽
朝代：宋

江南山川若奔鹿，下照江流翠相瞩。
朝望长干暮石牌，山头年年春草绿。
我昔长爱江南游，当时少年今白头。
人生匆匆寄幻事，六朝得丧惟荒丘。
阳羡本自江南州，水边孤烟千古愁。
沙禽关关夜相呼，稻粱自足知何求。
我生已如不繋舟，投老为谁计沉浮。
腰间墨绶亦偶尔，此地欣与心相投。
行归三吴卜幽隐，不復更到枚回洲。
渔父丈人莫相笑，解带于此聊迟留。
阳羡浮翠亭
作者：沈辽
朝代：宋

江南山川若奔鹿，下照江流翠相瞩。朝望长干暮石牌，山头年年春草绿。我昔长爱江南游，当时少年今白头。人生匆匆寄幻事，六朝得丧惟荒丘。阳羡本自江南州，水边孤烟千古愁。沙禽关关夜相呼，稻粱自足知何求。我生已如不繫舟，投老为谁计沉浮。腰间墨绶亦偶尔，此地欣与心相投。行归三吴卜幽隐，不复更到枚回洲。渔父丈人莫相笑，解带于此聊迟留。
阴溽
作者：沈辽
朝代：宋

楚梅半已熟，苦雨含悽怆。
不嫌茅屋疏，顿喜方池涨。
洞庭纳七泽，万里相摇漾。
凝阴有余润，霶霈剧浩荡。
古称卑湿地，久痗累丁壮。
况我憔悴人，那能保亡恙。
莲下双鳬嬉，竹裏阴泉响。
幸无世虑迫，聊且安俯仰。
阴溽
作者：沈辽
朝代：宋

楚梅半已熟，苦雨含悽怆。不嫌茅屋疏，顿喜方池涨。洞庭纳七泽，万里相摇漾。凝阴有馀润，霶霈剧浩荡。古称卑湿地，久痗累丁壮。况我憔悴人，那能保亡恙。莲下双凫嬉，竹里阴泉响。幸无世虑迫，聊且安俯仰。
陆机云碑
作者：沈辽
朝代：宋

朝日欲出已复西，人间兴废那可知。昆山陵谷久已变，水旁唯有将军碑。
陆机云碑
作者：沈辽
朝代：宋

朝日欲出已復西，人间兴废那可知。
昆山陵谷久已变，水旁唯有将军碑。
陪客游山
作者：沈辽
朝代：宋
体裁：五言律诗

相从云中去，飞盖云中斜。峭岭想员峤，横溪胜若耶。岩通新雨溜，林暗残春花。缅怀武林兴，梦寐归山家。
雪后
作者：沈辽
朝代：宋

朝来风雪满湘山，顿失羣峰上下间。
风定雪休归舫稳，江流不动碧潺潺。
雪后
作者：沈辽
朝代：宋

朝来风雪满湘山，顿失群峰上下间。风定雪休归舫稳，江流不动碧潺潺。
雪后
作者：沈辽
朝代：宋
体裁：五言律诗

潇川夜飞雪，草舍朝成冰。微阳始下烛，南山浩如蒸。林木散孚甲，乌鸟营巢橧。物化不可戚，深挹南天僧。
雪窦山
作者：沈辽
朝代：宋
体裁：七言绝句

世路衮衮何年休，青山白云且淹留。千寻飞雪下岩窦，落日洗耳前溪头。
零陵观大水
作者：沈辽
朝代：宋

春雨淫不已，江水一夕涨。初闻渐其栅，离明已三丈。老弱走山去，浮沉困丁壮。高楼半欲没，木杪维舟舫。睢阜已怀襄，那能辨闾巷。升高瞰其下，犬牙萦叠嶂。始知地形隘，何由保无恙。湘川浩东下，其势不相让。安得驱山泽，移徙就空旷。市井安且平，黎民获生养。群流亦适性，千里肆夷漾。斯怀知未遂，蓬茆独怊怅。
零陵观大水
作者：沈辽
朝代：宋

春雨淫不已，江水一夕涨。
初闻渐其栅，离明已三丈。
老弱走山去，浮沉困丁壮。
髙楼半欲没，木杪维舟舫。
睢阜已怀襄，那能辨闾巷。
升髙瞰其下，犬牙萦迭嶂。
始知地形隘，何由保无恙。
湘川浩东下，其势不相让。
安得驱山泽，移徙就空旷。
市井安且平，黎民获生养。
羣流亦适性，千里肆夷漾。
斯怀知未遂，蓬茆独怊怅。
青溪
作者：沈辽
朝代：宋

青溪八月老菰蒲，孤吹修烟出水隅。谁问西湖少年乐，闲将世事捋苍须。
青溪
作者：沈辽
朝代：宋

青溪八月老菰蒲，孤吹修烟出水隅。
谁问西湖少年乐，闲将世事捋苍鬚。
静照庵
作者：沈辽
朝代：宋

扰扰百年何可为，正应静处得忘机。
心猿不动无余境，照见人间是与非。
静照庵
作者：沈辽
朝代：宋

扰扰百年何可为，正应静处得忘机。心猿不动无馀境，照见人间是与非。
顾浦观潮
作者：沈辽
朝代：宋
体裁：七言绝句

放舟顾浦望江流，烟雨冥冥小麦秋。长忆故园游观乐，不知此地有潮头。
题上天竺
作者：沈辽
朝代：宋
体裁：七言绝句

平生未省人间乐，老去惟求世外闲。它日终当断家事，篮舆蓬舸访名山。
题上天竺天仙阁
作者：沈辽
朝代：宋

久厌朝市冗，粗能忘盖纒。
头依梵呗地，行结西方缘。
山前种香稻，山下流清泉。
此地既岑寂，此心良泰然。
法师清净观，招我修初禅。
斯言倘不践，何路休余年。
题上天竺天仙阁
作者：沈辽
朝代：宋

久厌朝市冗，粗能忘盖缠。头依梵呗地，行结西方缘。山前种香稻，山下流清泉。此地既岑寂，此心良泰然。法师清净观，招我修初禅。斯言倘不践，何路休馀年。
题垂云亭
作者：沈辽
朝代：宋
体裁：七言绝句

老师有意出人间，便学垂云也未闲。带雨有时归北岭，随风依旧过南山。
题大中寺觉云师壁
作者：沈辽
朝代：宋

老来情绪似秋烟，水畔林间不计年。
世事纷纷何可较，城西寺裏学参禅。
题大中寺觉云师壁
作者：沈辽
朝代：宋

老来情绪似秋烟，水畔林间不计年。世事纷纷何可较，城西寺里学参禅。
题子瞻雪堂即次前韵
作者：沈辽
朝代：宋

眉阳先生齐安客，雪中作堂爱雪白。堂下佳蔬已数畦，堂东更种连坡麦。不能下帷学董相，何暇悲歌如宁戚。布裘藜杖自来往，山禽幽弄均春力。桉上诗书罗缣缃，炉中烧药笑王阳。晨炊且籴北仓粟，冬服已指山前桑。南冈差高多种橘，迤北渐下宜栽秧。北邻亦有放达士，道路壶榼常相望。
题子瞻雪堂即次前韵
作者：沈辽
朝代：宋

眉阳先生齐安客，雪中作堂爱雪白。
堂下佳蔬已数畦，堂东更种连坡麦。
不能下帷学董相，何暇悲歌如寗戚。
布裘藜杖自来往，山禽幽弄均春力。
桉上诗书罗缣缃，炉中烧药笑王阳。
晨炊且籴北仓粟，冬服已指山前桑。
南冈差髙多种橘，迤北渐下宜栽秧。
北邻亦有放达士，道路壶榼常相望。
题宸奎阁
作者：沈辽
朝代：宋
体裁：古风

至和天仙临御久，能通祖印空诸友。化成殿上召禅师，亲宣玉偈传金口。鄮山山上建华阁，宸翰光芒灿星斗。江湖小臣稽首观，永为兹山传不朽。
题寄老轩
作者：沈辽
朝代：宋
体裁：七言绝句

道人寄老故山前，雪顶霜眉意嗒然。门外少年方作乐，谁家为汝说因缘。
题广严禅师房
作者：沈辽
朝代：宋

二十余年谈性空，不知强聒尽无功。
愁来白髪如秋草，为置浮生断梦中。
题广严禅师房
作者：沈辽
朝代：宋

二十馀年谈性空，不知强聒尽无功。愁来白发如秋草，为置浮生断梦中。
题径山二首
作者：沈辽
朝代：宋

昔日道师开法筵，老人化龙去山前。至今胜迹冠西境，高第相传为敬田。平生自得物外趣，尔来更薄区中缘。终随老师学善住，行种芝草休天年。五峰相望势如掌，中有绀园閟龙象。坦爱曲道两盘回，不知身出浮云上。浮云悠悠覆朝市，朝市小人鼎中沸。暂来欣得避世愁，奈我未老先白头。
题径山二首·其一
作者：沈辽
朝代：宋

昔日道师开法筵，老人化龙去山前。至今胜迹冠西境，高第相传为敬田。平生自得物外趣，尔来更薄区中缘。终随老师学善住，行种芝草休天年。
题径山二首·其一
作者：沈辽
朝代：宋

昔日道师开法筵，老人化龙去山前。
至今胜迹冠西境，髙第相传为敬田。
平生自得物外趣，尔来更薄区中缘。
终随老师学善住，行种芝草休天年。
题径山二首·其二
作者：沈辽
朝代：宋

五峰相望势如掌，中有绀园閟龙象。坦爱曲道两盘回，不知身出浮云上。浮云悠悠覆朝市，朝市小人鼎中沸。暂来欣得避世愁，奈我未老先白头。
题径山二首·其二
作者：沈辽
朝代：宋

五峰相望势如掌，中有绀园閟龙象。
坦爱曲道两盘迴，不知身出浮云上。
浮云悠悠覆朝市，朝市小人鼎中沸。
暂来欣得避世愁，奈我未老先白头。
题文殊寺
作者：沈辽
朝代：宋

二公诛茆今几年，至今山下一炉烟。驻舟薄致伊蒲馔，欲结诸公寂静缘。月落山时鱼鼓鸣，华堂不动夜来灯。人间扰扰方多事，谁似炉间白发僧。
题文殊寺·其一
作者：沈辽
朝代：宋
体裁：七言绝句

二公诛茆今几年，至今山下一炉烟。驻舟薄致伊蒲馔，欲结诸公寂静缘。
题文殊寺·其二
作者：沈辽
朝代：宋

月落山时鱼鼓鸣，华堂不动夜来灯。人间扰扰方多事，谁似炉间白发僧。
题文殊寺·其二
作者：沈辽
朝代：宋

月落山时鱼鼓鸣，华堂不动夜来灯。
人间扰扰方多事，谁似炉间白髪僧。
题杨师壁
作者：沈辽
朝代：宋

年来病倦厌寻山，且寄青泠白水间。最爱杨师旧茅舍，频来借榻伴高闲。
题杨师壁
作者：沈辽
朝代：宋

年来病倦厌寻山，且寄青泠白水间。
最爱杨师旧茅舍，频来借榻伴髙闲。
题熙怡亭
作者：沈辽
朝代：宋

齐山翠微青天外，西邻还云修竹裏。
不如道人熙怡亭，巍然迥出青溪水。
云谁穷髙视千里，亦不沮洳埋蓬藟。
清晨门外千家供，落日香销一禅几。
欲知道人熙怡乐，泛舟偏向江淮舣。
游人莫问老夫名，聊咏春红与秋紫。
题熙怡亭
作者：沈辽
朝代：宋

齐山翠微青天外，西邻还云脩竹里。不如道人熙怡亭，巍然迥出青溪水。云谁穷高视千里，亦不沮洳埋蓬藟。清晨门外千家供，落日香销一禅几。欲知道人熙怡乐，泛舟偏向江淮舣。游人莫问老夫名，聊咏春红与秋紫。
黄鹂
作者：沈辽
朝代：宋
体裁：古风

黄鹂何处来，啼我夷即下。绿叶掩穷陬，春容已衰谢。百年如转毂，悲欢正相驾。感事一伤怀，吾年四十化。
黄鹂一声
作者：沈辽
朝代：宋

阴阴三四木，官舍悄无邻。何处黄鹂啭，来惊白发新。浪随殊俗过，可负旧山春。自笑亲香火，看经作钝人。
黄鹂一声
作者：沈辽
朝代：宋

阴阴三四木，官舍悄无邻。
何处黄鹂啭，来惊白髪新。
浪随殊俗过，可负旧山春。
自笑亲香火，看经作钝人。
齐山偶题三首
作者：沈辽
朝代：宋

杜子风情春水波，至今诗句使人夸。不知朽骨犹存否，山上年年黄菊花。朝云未散白笴陂，落日已过铜陵西。不向人间生皓发，直寻仙客上青溪。山腰嵌岩山顶平，此下直眺池阳城。城中欢戚自流转，不似山石都无情。
齐山偶题三首·其一
作者：沈辽
朝代：宋
体裁：七言绝句

杜子风情春水波，至今诗句使人夸。不知朽骨犹存否，山上年年黄菊花。
齐山偶题三首·其三
作者：沈辽
朝代：宋
体裁：七言绝句

山腰嵌岩山顶平，此下直眺池阳城。城中欢戚自流转，不似山石都无情。
齐山偶题三首·其二
作者：沈辽
朝代：宋

朝云未散白笴陂，落日已过铜陵西。不向人间生皓发，直寻仙客上青溪。
齐山偶题三首·其二
作者：沈辽
朝代：宋

朝云未散白笴陂，落日已过铜陵西。
不向人间生皓髪，直寻仙客上青溪。
龙兴观
作者：沈辽
朝代：宋
体裁：古风

山林摇落江水寒，松下古观生秋兰。白日无人午夜静，玉皇殿上朝仙官，但闻金环玉佩鸣珊珊。麻姑女子不下坛，有谁乞得延龄丹。人生不如为善好，草头晓露空潸潸。
龙居观泉
作者：沈辽
朝代：宋

泉声泠泠山间落，山下有田朝夕作。东泾西渎久已涸，夜来暴雨溪声恶。我欲浮舟到西郭，山前滩濑石凿凿。坐看横流出林薄，欲行未行翻不乐。朝市权利方相搏，民声愁叹入沟壑。不如曲几安寂寞，我享赵子清都乐。
龙居观泉
作者：沈辽
朝代：宋

泉声泠泠山间落，山下有田朝夕作。
东泾西渎久已涸，夜来暴雨溪声恶。
我欲浮舟到西郭，山前滩濑石凿凿。
坐看横流出林薄，欲行未行翻不乐。
朝市权利方相搏，民声愁嘆入沟壑。
不如曲几安寂寞，我享赵子清都乐。
龙潭
作者：沈辽
朝代：宋

潭中有龙不可见，但见瀑水从天来。
我欲垂鈎畏血指，却上北岭听奔雷。
龙潭
作者：沈辽
朝代：宋

潭中有龙不可见，但见瀑水从天来。我欲垂钩畏血指，却上北岭听奔雷。
龟兹舞
作者：沈辽
朝代：宋

龟兹舞，龟兹舞，始自汉时入乐府。世上虽传此乐名，不知此乐犹传否。黄扉朱邸昼无事，美人亲寻教坊谱。衣冠尽得画图看，乐器多因西域取。红绿结裀坐后部，长笛短箫形制古。鸡娄揩鼓旧所识，饶贝流苏分白羽。玉颜二女高髻花，孔雀罗衫金画缕。红靴玉带踏筵出，初惊翔鸾下玄圃。中有一人奏羯鼓，头如山兮手如雨。其间曲调杂晋楚，歌词至今传晋语。须臾曲罢立前庑，叹息平生未尝睹。清都阆苑昔有梦，寂寞如今在何所。我家家住江海涯，上国乐事殊未知。玉颜邀我索题诗，它时有梦与谁期。
龟兹舞
作者：沈辽
朝代：宋

龟兹舞，龟兹舞，始自汉时入乐府。
世上虽传此乐名，不知此乐犹传否。
黄扉朱邸昼无事，美人亲寻教坊谱。
衣冠尽得画图看，乐器多因西域取。
红绿结裀坐后部，长笛短箫形制古。
鸡娄揩鼓旧所识，饶贝流苏分白羽。
玉颜二女髙髻花，孔雀罗衫金画缕。
红靴玉带踏筵出，初惊翔鸾下玄圃。
中有一人奏羯鼓，头如山兮手如雨。
其间曲调杂晋楚，歌词至今传晋语。
须臾曲罢立前庑，叹息平生未尝覩。
清都阆苑昔有梦，寂寞如今在何所。
我家家住江海涯，上国乐事殊未知。
玉颜邀我索题诗，它时有梦与谁期。
七月五日立秋初夜觀月
作者：沈遼
朝代：宋

酷暑殊未却，微風初夜清。
徘徊中庭步，復賞月華明。
物色豈驟變，人情自先驚。
長林最蕭灑，瑟瑟戰秋聲。
野心獨怡懌，念此歲月征。
聊持一樽酒，憑几坐南楹。
七月十日天陰
作者：沈遼
朝代：宋

江海積陰地，浮雲朝莫生。
秋來不爲雨，庭戶含孤清。
南方八九月，殘暑尚未平。
大火正西流，迺得逃炎蒸。
衰柳弄金飇，幽蟬咽復鳴。
漸欣泉石趣，已厭葛衣輕。
夙昔抱幽志，何心守硜硜。
已能閉諸外，無憂人事縈。
七言奉寄三衢趙少師
作者：沈遼
朝代：宋

浮石山前十里松，逍遥誰在白雲中。
孔光蚤上三公印，衛武終爲百歲翁。
禪客方談無上道，史官空記太平功。
昔年翹館青衫客，非佛非心江水東。
七言奉送潤守之永静
作者：沈遼
朝代：宋

昔年持檄向朔方，九月踏冰渡河梁。
夜入銅臺天欲雪，北風慘淡沙塵黄。
今年江南秋已半，出送車騎江之陽。
江邊賓從坐揮汗，赤日掛木鳴蜩螗。
欲知朔南氣候異，由來道路山川長。
使君腰組上北道，一亭一堠遥相望。
出近入勞豈知遠，方舟結駟本不忙。
往時尊公帥陜右，名姓久已威戎羌。
想聞公子千騎出，北部應已逃名王。
青榆白柳千里肅，誰敢牧馬来邊疆。
當時公子面如月，爾來使君鬚带霜。
明年朔方春雪凍，爲憶江南梅萼芳。
平居秋浦釣赬鯉，何如榆關封白羊。
朝廷太平四方静，聖武神功由廟堂。
三年瓜期當受代，指麾舍人催治装。
疏公欲向九華老，野夫相望齊山旁。
九日
作者：沈遼
朝代：宋

去年九日始離家，行到江南見菊花。
今日裔夷逢節物，獨將白髪換年華。
九龍洞
作者：沈遼
朝代：宋

洞中石乳色如霜，欲煮刀圭未得方。
嘆息此生來已晚，更將殘命笑嵇康。
五葉松
作者：沈遼
朝代：宋

在昔金池藏，遠自朝鮮來。
鉢中黄松實，散向庵前裁。
迨今幾百年，已出白雲堆。
瑩潤孔翠質，夭矯蒼龍媒。
五岐媚夭葩，繁日半山開。
秋風黄莆拆，玉粒謝徂徠。
我語九華人，爲我乞條枚。
還令古師意，長對清冷臺。
五言
作者：沈遼
朝代：宋

五言七言正兒戲，三行五行亦偶爾。
我性不飲豈解醉，正如春風弄羣卉。
四十年來目幻事，老去何須别愚智。
古人不生亦不滅，吾今不作亦不止。
寄語悠悠世上人，浪生浪死一埃塵。
洗墨無池筆無塚，時亦作戯怡吾真。
五言贈别博明二古
作者：沈遼
朝代：宋

三年客零陵，所得惟二古。
彼室雖屢空，髙誼詒先矩。
顧我被遷斥，數過南山塢。
攘臂豈無人，久要何足數。
君無一樽酒，我無一柈黍。
相見動移晷，不及市朝語。
博古練世故，黑白誰敢侮。
明古喜方術，虚懷安疾苦。
古人處其道，足以察臧否。
何用輕薄兒，口舌賣州府。
度直始詩書，襟靈各翹楚。
陰德有陽報，終當大門户。
老夫趣北歸，顧予求所處。
昏悖何可言，愧汗欲如雨。
詩人慎加飡，斯意亦可取。
不忘雙鯉魚，遥想瀟湘渚。
仙居閣
作者：沈遼
朝代：宋

鶴馭已歸三十春，至今重閣無纖塵。
蟠桃誰知天上事，白骨不駐城中人。
門外江流似平昔，林間鳥雀空悲辛。
當時留侯强辟穀，黄石老翁悟終身。
代人上杭守趙資政生辰詩
作者：沈遼
朝代：宋

盛世君臣會，功成在太平。
一陽迎律至，元老應時生。
直道升烏府，仁風擁使旌。
猷爲安廟社，惠愛及民氓。
帖泰三朝事，光華萬古名。
至誠無隱蔽，妙識造圓明。
愛日恩光佈，流泉句偈清。
邦人祝公壽，龜鶴入蓬瀛。
代諸生送黄鎮判官
作者：沈遼
朝代：宋

瀟湘秋水漲山阿，小駐歸舟綠玉波。
翰苑主人青眼在，湘南使者薦書多。
庭中紫詔迎綸綍，道上黄花醉叵羅。
賤客十年京國夢，恨無羽翼從鳴珂。
以沉香拄杖奉寄總老戯呈句偈
作者：沈遼
朝代：宋

七尺潜虬出海汙，久同病士御三車。
旃檀彫斷終非相，薝蔔芬芳漫散花。
絕是離非參妙用，穿雲涉水伴生涯。
東林大士還知否，止此無言是作家。
伯翔父挽歌·其一
作者：沈遼
朝代：宋

平日並游客，老來相見稀。
窮山忘我日，丹旐愴君歸。
雲水野情在，風埃人事非。
不知九泉下，誰與欵談圍。
伯翔父挽歌·其二
作者：沈遼
朝代：宋

君向番禺去，何心瘴霧間。
雖能脱世網，恨不到鍾山。
雅裁誰復見，幽尋步可攀。
蒼茫大江上，應與月明還。
侯灘
作者：沈遼
朝代：宋

江流激激過侯灘，更上山頭看打盤。
百歲老人親擊鼓，城中憂樂不相干。
保寧太君挽詞·其一
作者：沈遼
朝代：宋

自適田閭樂，不随華寵移。
龐恩開大邑，懿德鏤豐碑。
古澤浩東注，仙山安不隳。
髙門有孝嗣，巨痛感風枝。
保寧太君挽詞·其二
作者：沈遼
朝代：宋

繼奉荀門好，欽聞孟母賢。
鳯雛持漢節，鶴壽享天年。
丹旐映落日，新松含夕煙。
正應黄壌下，稽首奉金仙。
偶寄林夫
作者：沈遼
朝代：宋

南山雪未消，秋浦春太早。
桞萼爲誰開，梅花同我老。
少年薄遊意，落日晴空杳。
林下寂無人，煙外啼幽鳥。
出瀟江泊蒲洲
作者：沈遼
朝代：宋

汎汎瀟江水，天生西北流。
蒼烟開蛋市，曉日下蒲洲。
清曠適幽步，方洋如昔游。
何爲沙上鳥，相避小山頭。
初創二山
作者：沈遼
朝代：宋

左山叢古木，縈带多美竹。
右山少平地，硱磳斷蒼玉。
於此豈無竹，蕭疏倚巖谷。
上參九頂道，俯浸青谿澳。
於彼豈無石，嵌崖大如屋。
景業讀書處，基構有遺躅。
始吾購二山，何爲不相属。
中間古蘭若，臺觀當山腹。
巖洞九十七，龍蛇所潛伏。
昔人作軒榭，髙深寄林麓。
我乃巢西崦，手自親鋤斸。
青溪漫無際，島嶼相重複。
雨餘山更佳，春流漲平峪。
下矙池陽市，修煙弄芬馥。
大江天上來，淮山點眉綠。
老夫豈無意，落日傲鴻鵠。
東嶺亦誅茆，小庵粗容足。
六峰引南睇，九華勢相續。
白雲與誰期，千載媚平陸。
清曠無俗韻，修明資遠目。
去秋已種麥，今春復栽粟。
野老豈余欺，東坡幸膏沐。
二山誰與適，最與枯藤熟。
相見詎無人，顧我真麋鹿。
百年一瞬事，何暇知委曲。
得此化餘年，不問君平卜。
初泊磁湖
作者：沈遼
朝代：宋

歸舟不解洞庭帆，舟上騷人雪滿簪。
小駐武昌江北岸，春風今夜泊江南。
初耕東坡
作者：沈遼
朝代：宋

觀田東坡去，春事日已掲。
耕破嶺上雲，鑿開巖下月。
種我十畝粟，中有薇與蕨。
優游卒歲事，山前梳秃髪。
初聞鶴唳
作者：沈遼
朝代：宋

海天寥寥禾黍秋，人籟已息烟霧收。
數聲鶴唳草堂靜，何苦更向咸陽游。
南漪堂
作者：沈遼
朝代：宋

湖上逍遥避百愁，年来頻向此中休。
簷前山勢翠相照，床下冰紋清不流。
縈带夕陽移畫舸，留連眀月卧前洲。
髙僧會取棲遲意，應有人来悵昔遊。
南臺禪師云得蔚宗書報老夫入山
作者：沈遼
朝代：宋

支持病骨上南臺，一眺雲林眼暫開。
不道雲長更繞舌，已將名姓入山來。
卧龍雪
作者：沈遼
朝代：宋

錯落卧龍雪，近春殊未消。
庭前玉札碎，竹裏鈆華飄。
陽氣在幽壤，輕寒生泬漻。
城中清酪熟，歌吹上岧嶤。
古興十六首·其一
作者：沈遼
朝代：宋

朝亦看踰山，暮亦看踰山。
芳華春樹外，古澹白雲閑。
絕頂有池水，昔年棲玉顔。
妙靈想不駐，緬慕何由攀。
古興十六首·其一〇
作者：沈遼
朝代：宋

天外青青山，重雲忽蒙翳。
青山終不移，明目未可睨。
秋風方憀慄，冥雨何時霽。
不見希夷翁，欲學窮年睡。
古興十六首·其一一
作者：沈遼
朝代：宋

夜半山氣冷，始知秋序深。
開軒望明月，西嶺莽涔涔。
人籟久已息，繁然蟪蛄吟。
緬懷故丘鶴，清唳有餘音。
遙與白雲期，豈憚冰雪侵。
人情與物象，邂逅愜幽心。
夜漏漸已長，清風入松林。
逍遙掩蓬戶，微涼生衣襟。
古興十六首·其一三
作者：沈遼
朝代：宋

落葉何足歎，歳暮皆枯枝。
白髪不可摘，我老誰不知。
榮瘁乃常理，日月濳推移。
莊生强欲下，祗能解人頤。
古興十六首·其一二
作者：沈遼
朝代：宋

瀟湘望秋月，清曠無風埃。
誰知故園影，亦向裔夷來。
水際衰老翁，練衣獨徘徊。
頫仰方自適，爲誰指玄胎。
古興十六首·其一五
作者：沈遼
朝代：宋

前日春已歸，殘花尚赤白。
秋來初未頃，園林亦早索。
桃實久已空，黄柑年可摘。
唯有半折松，青青獨如昔。
少年勿歎息，明年復春色。
莫疑衰老翁，住世方爲客。
古興十六首·其一六
作者：沈遼
朝代：宋

疇昔一夢還，强憂亦强喜。
殘息若少延，視今諒亦爾。
何爲有得失，寧非爲物使。
長哂王濳夫，區區論天咫。
古興十六首·其一四
作者：沈遼
朝代：宋

我意不自適，何爲浪多憂。
艸舍亦無事，浩如水中舟。
陵谷尚或遷，百年爲誰侜。
不作亦不止，生肇知吾優。
古興十六首·其七
作者：沈遼
朝代：宋

不識揚子雲，清峭想玄鶴。
後世欲論文，斯人不可作。
死生固有命，一眚爲投閣。
相去已千年，空山甘寂寞。
古興十六首·其三
作者：沈遼
朝代：宋

我不歎白髪，安得新少年。
往者不失勢，後來豈能賢。
世間亦多士，倚伏良有緣。
寄語夸奪子，古人已皆然。
古興十六首·其九
作者：沈遼
朝代：宋

百草皆有種，風土不可移。
甘辛與美惡，所得自適宜。
東家鮐背翁，前日迺嬰兒。
耄倪寄百年，誰可强扶持。
芳華有不實，不實未足悲。
神仙不死藥，多採南山芝。
古興十六首·其二
作者：沈遼
朝代：宋

春草日已枯，山中少人迹。
草間秋蛩鳴，遙知歲寒逼。
人生何可恃，金丹須努力。
流景終不回，永歎尚何益。
古興十六首·其五
作者：沈遼
朝代：宋

皖皖何氏女，不食終不饑。
普公南遷日，金鏡識仙衣。
清冷少言語，時時露天機。
冥數有時盡，玉棺有餘輝。
古興十六首·其八
作者：沈遼
朝代：宋

黄葉日已落，西飇易驚衰。
憶昔陽春下，芳華弄葳蕤。
四序不代運，生物皆凌夷。
匆匆蓋常理，晚暮令人悲。
古興十六首·其六
作者：沈遼
朝代：宋

古人喜功名，冒死立奇節。
嗟我亦何弱，翰墨老蒙拙。
富貴難苟求，恥隨世汩沒。
千年柏庭下，不負金光骨。
古興十六首·其四
作者：沈遼
朝代：宋

修道須陰功，留侯亦何爲。
區區欲報怨，方爲帝王師。
辟穀學赤松，强爲女子飴。
黄石更殉葬，空令後人疑。
召楚興禪師
作者：沈遼
朝代：宋

匡床我示維摩疾，持鉢師來舍衛城。
與汝欲分香積飯，不妨作戯說浮生。
召邵彦瞻
作者：沈遼
朝代：宋

青嶂疊疊西南馳，上下佛宮筋力疲。
一樽欲與魯山醉，悵望車馬來何遲。
君山
作者：沈遼
朝代：宋

我來洞庭上，延首望君山。
君山不可見，止在狂波間。
風休水亦息，烟嵐露空碧。
何煩問法意，開口成塵迹。
和宋平叔莫子謠
作者：沈遼
朝代：宋

南方氣候多不叙，茫茫萬生亦殊趣。
人性雖或異所宜，莫不知愛膚與肌。
時方盛夏困多旱，髙堂方喜遂我私。
有蟲名爲物甚小，樸樸無狀安能爲。
諸公所賦雖甚美，盛道嘴吻良見欺。
虎豹齒牙利如兵，我尚不畏矧此微，微物曾不如蚊虻。
天生有命各有情，何用譏侮起紛爭。
我心坦然如日月，我若呶呶我當罰。
和張寶臣即元韻
作者：沈遼
朝代：宋

始余倦遊念還家，一身泛然寄天涯。
頭上白髪日益加，朱顔不駐爐中砂。
飄飄逸氣凌紫霞，猶著黄綬趨泥沙。
烈日漫憑烏帽遮，窮巷歸來夕烟斜。
閉門正欲謝喧譁，何憚屋室多庳窊。
楊柳欲落鳴饑鴉，八月秋風想乘槎。
市中有金誰攫挐，自欲歸耕老菑畬。
嗜好已背梨與樝，那復開口增詉詉。
眼昏白晝生黑花，老悲獨向兒女夸。
枯轍不能活鱨魦，騏驥垂耳伏鹽車。
一官欣得飽魚蝦，頓首致謁辭當衙。
愚拙不遇何復嗟，川陸舊遊殊不遐。
才渡揚子已聞蛙，吳女蓬鬢多髦髿。
西湖信美謝若耶，松竹夾道繁根芽。
勢利屈曲如盤蝸，衛青變化乃龍蛇。
深閨召客舞雙髽，撫手相勸競呀呀。
西崦老師自煮茶，太守陳樂奏渝巴。
湖水洗面去塵痂，故山白浪留文沙。
田裏小兒放猪猳，爲樂往往鳴簫笳。
亦有狐兔堪施罝，令人指手徒爲挪。
賤職馳使告及瓜，聿來甬東絕紛華。
箝口不復露頰牙，聯曹相係瓊與葭。
上官庇覆不汝瑕，優游重見林中葩。
四時風露換物華，新詩迭致思無邪。
吾子俊拔誠可嘉，豈獨鄙言數矜誇。
髙吟大字耀紙麻，時雖未亨道不汙。
屢出珠玉能愧奢，麻姑手爪幸見爬。
長篇垂况理不差，正如矛戟相鏖叉。
和李子儀即元韻
作者：沈遼
朝代：宋

胡人泛舶萬里來，頭上㲲市纒作堆。
建武賮琛終罷獻，元和亭榭不求材。
君王方講羽干舞，太守何妨樂聖杯。
筦庫賤生固多幸，天邊長見利篷開。
和李正甫
作者：沈遼
朝代：宋

山川旱氣赤如虹，大海半涸驚魚龍。
行人渴死道不通，時見飛鳶墜長空。
日輪軋軋未背昃，獨坐髙堂酌瓊液。
下視萬屋生白烟，不復平日瞻青山。
閉目欲想瑤池瀕，欲往萬里增黄塵。
長憶仙人李太白，若乘鯨魚應腐鱗。
晚餐一盤薦黑黍，出鐺已敗色如土。
忽得諸篇排硬言，伏讀未終汗如雨。
和李正甫喜雨
作者：沈遼
朝代：宋

朝來靈雨下巖阿，秋氣歡聲到處多。
頓起西疇千頃稻，斬新南浦萬重波。
乍欣勝意閑尋賞，晚得髙吟更作魔。
憔瘁病夫毛骨爽，匡床坐聽四明歌。
和李泰叔
作者：沈遼
朝代：宋

一身已與世相違，寧假虚名竹帛垂。
老去讀書聊自遣，病多飲藥倚支持。
長因斜日增離恨，却有秋風慰所思。
屢辱髙吟不即報，使來多值欲眠時。
和李泰叔見菊有感
作者：沈遼
朝代：宋

雨露蕭條歲景催，庭前黄菊未全開。
揚雄嗜酒寧爲樂，杜甫愁吟亦薄材。
故國欲歸行解綬，滄洲無路可浮杯。
新亭秋興君知否，潮信方隨月色迴。
和毅公賦謝仙
作者：沈遼
朝代：宋

常愛金泉謝自然，題詩多在蘂珠篇。
玄洲靈草自有種，西郭故人還作仙。
飛馭飄搖誰可想，斷雲流散世空憐。
錦江何處無由到，乞與齊諧異日傳。
和清順
作者：沈遼
朝代：宋

世事咄咄非余知，常愛天籟林中吹。
子雲老來亦嗜酒，秦女屢典釵頭螭。
不忮不求自得趣，不知梅萼生南枝。
昨日偶尋北山去，清曠正直窮冬時。
道人相惱更題詩，信道匡鼎解人頤。
和穎叔沖寂觀
作者：沈遼
朝代：宋

疇昔學輕舉，衰齡恨未逢。
慇懃尋福地，邂逅聽山鐘。
陵阜規模古，烟霞氣象濃。
滆湖開左派，勾曲聳西峰。
宮殿瞻黄皓，風期想赤松。
區中誠久厭，物外或能容。
落日窺三島，陰雲隔九重。
蛟淵無往害，兔井識遺蹤。
遐企旌陽隱，旁鄰函里封。
翹心冥有感，稽首敢忘恭。
幽士期相訪，扁舟志未從。
拳拳望仙境，尼父歎猶龍。
和穎叔蓬萊閣
作者：沈遼
朝代：宋

海上仙山豪，泛泛隨狂潮。
仙人毒其危，禺强資巨鼇。
澒洞絕世紛，於焉樂逍遙。
長年誓不死，玉觀何岧嶤。
麻姑朝按行，洪崖莫相招。
宴勞酌瓊液，獻酬肯相饒。
月裏振金珮，風前吹玉簫。
至真遊樂地，世俗風波遙。
我本丘壑人，居然厭煩囂。
步此重閣峻，仙意何飄飄。
下視照湖春，浩蕩生波濤。
愛兹爲中峙，想可娛洪髙。
蕭灑紫霞衣，淡泊顔氏瓢。
聊樂白駒影，軒裳真𣙢牢。
賀老久不作，吾方餌金膏。
輕身化羽翼，把袂窮丹霄。
和穎叔西園春宴
作者：沈遼
朝代：宋

閑居喜遊覽，嘯詠待春風。
春風來無逆，濳將羣卉通。
卧龍形勝地，矢{羊高}鑑湖中。
府寺壓山起，亭臺儼穹崇。
幽翮弄新儔，夭葩散珍叢。
弱柳不勝姸，修烟杳蒙蘢。
太守樂邦人，縱觀迨時豐。
天邊振簫瑟，縹渺大鼇宫。
遊人競行樂，十里畫羅紅。
金繡不誇富，隨珠巧玲瓏。
眄睞鬭舟劇，歡呼金鼓雄。
躊躇水中巧，公子射琱弓。
神技窮怪變，舞衣事雍容。
草樹日欣欣，笑語咸嗈嗈。
念此駘蕩節，衆樂兹無窮。
吾昔事冶遊，浚都盛朋從。
邇來翻澹泊，白髪成衰翁。
欲進一樽酒，坐來還無悰。
追懷少年趣，那知化人功。
慷慨芳樹下，日斜萬人空。
喧呼趣歸馭，璧月生簾櫳。
和美叔澄心堂
作者：沈遼
朝代：宋

已悟無生杜世機，誰能操筆更題詩。
平居赤軸粗有適，老去長齋不强持。
炯炯色空都可計，紛紛多事豈煩知。
有人欲識澄心要，但問君知我爲誰。
唁下第
作者：沈遼
朝代：宋

時去亦可惜，浩然若滄溟。
平生窮古學，老大困新經。
君抱松竹操，余無龜筮靈。
相看故眼在，惟有遙山青。
善權閲軒巖
作者：沈遼
朝代：宋

古寺寄林丘，清泉髙下流。
山僧空自老，巖石不知秋。
龍去潭水白，猿吟楓樹幽。
軒前一楸局，誰與汝忘憂。
善飲
作者：沈遼
朝代：宋

誰道淵明不善飲，亦知太白愛題詩。
浪醉浪吟成底事，不如髙卧過當時。
喪表姑輓詞·其一
作者：沈遼
朝代：宋

不盡華髪養，奄聞朝露傷。
人雖恨長夜，生已在西方。
靈輤過空坂，羅繻空北堂。
欲知簫史處，松柏正凌霜。
喪表姑輓詞·其二
作者：沈遼
朝代：宋

憶昔祖姑前，曾觀八法妍。
常嗟道韞在，終愧右軍傳。
幻化已委世，清明當作仙。
松門一長慟，丹旐上新阡。
圓明師爲余鼓琴作昭君操因感其意辭以贈之
作者：沈遼
朝代：宋

王昭君，漢宮女。
生如桃李花，皖皖託朝露。
不向春風榮，摧折在泥土。
恥將黄金市顔色，空得君王一迴顧。
黄門扶我上車去，遙望漢宮隔煙霧。
十年簾下學畫眉，不知還被蛾眉誤。
中間悲怨或易忘，如今羈愁那可論。
夢中時復作歌舞，滿目異類誰與語。
胡風日夜驚吹沙，不知春來復秋去。
一生此恨終難言，獨自援琴傳作譜。
傳作譜，一曲未終淚如雨。
我來都城下，黄塵厭羈旅。
道人爲我試一彈，使我超然爲懷古。
夜坐有感
作者：沈遼
朝代：宋

齋閣夜不寐，耿耿對華燭。
眼病懶讀書，投老亦忘欲。
華寵非我願，終不蹈迫辱。
五畝窮巷居，薄有數斗粟。
歸來解衣袂，何爲愧仰屋。
天晴步明月，雨暗一棋局。
四夷正耀兵，百姓食不足。
爲謝支離疏，吾方外羈束。
天竺白雲堂
作者：沈遼
朝代：宋

四十餘年隨世緣，眼昏頭白更茫然。
它時一念若不斷，來向此山開福田。
太古師彈琴示道輔
作者：沈遼
朝代：宋

我卧南山正如夢，朝来欲過左史洞。
陽羡羽人惠相訪，三尺焦桐行自從。
山上赤日烈如火，洞裏石泉凝作凍。
揮手一奏離騷曲，促軫重作髙山弄。
巖下隱隱白雲生，松風泠泠幽鳥哢。
誰識襄陽魏夫子，緇衣遠來自崤雍。
身出重圍戰不死，振翼江南若孤鳯。
數日相從甘淡薄，不與人間同倥偬。
夫子能知琴中趣，不叱老夫無世用。
三人出洞日已斜，青山茫茫煙瞢瞢。
太平上方
作者：沈遼
朝代：宋

山上白雲淡無情，不如山前利與名。
水西落日何時盡，二十一萬鐘磬鳴。
夷山
作者：沈遼
朝代：宋

夷山邈無際，落日多青烟。
渺渺寄愁恨，吾知從古然。
逝者既已矣，後來誰可言。
達生亦有意，吾歸將灌園。
奉和宋平叔
作者：沈遼
朝代：宋

海角厭多雨，乍晴山更嘉。
梅林半黄熟，柳带剩夭斜。
忽忽久不懌，悠悠誰可涯。
世如有夫子，終不歎匏瓜。
奉和敦義張公洞
作者：沈遼
朝代：宋

誰識此間非洞天，白雲輪囷石斕斑。
松篁蔽空世務隔，日月不動仙家閑。
金堂玉室不可測，霓旌羽蓋終當還。
蛟龍沉淵馬空住，會與楊許來追攀。
奉寄持平兄弟
作者：沈遼
朝代：宋

平昔相從三十年，白雲唯識皖公山。
當時肺腑半黄壌，何用枯槁留人間。
奉寄零陵太平禪師
作者：沈遼
朝代：宋

昔住東江不計年，青松白竹望瀟川。
先知大士當行化，故卜幽棲爲結緣。
五姓香花瞻法坐，六時清磬會諸天。
山前耆舊如相見，應坐維摩老病禪。
奉簡莘叟
作者：沈遼
朝代：宋

紅葉飄蕭秋後山，相望止在一嵠間。
老夫無用方安命，夫子何爲蚤閉關。
世事不隨歌吹樂，此身略與水雲閑。
經年不見寧相外，安在區區事往還。
奉謝上官令詩卷
作者：沈遼
朝代：宋

一軸新詩錦不如，何爲輕易贈狂夫。
巴山楚水無窮勝，不必王維更畫圖。
奉贈上官令
作者：沈遼
朝代：宋

洞庭春水静，楚山氣雄勁。
欲言世上清，不敵巴陵令。
山深多猿嘯，水涸縱鱗泳。
牛刀有餘閑，盡入安仁詠。
奉贈仲益南上
作者：沈遼
朝代：宋

昔日錢塘布衣客，畫舸揺揺出淮北。
腰間新佩青銅章，行著綠衣歸故國。
漢水西流雲夢澤，髙堂老人頭未白。
兄弟頻年收美科，公卿要途聲寂寂。
公車薦章動盈束，萬里青雲不遺力。
老夫在吳始相得，惠停髙車踐荆棘。
相見怱怱如夢寐，爾來無復人間迹。
子方策名在清時，霜天正可摶鵬翼。
遥知後會不可期，吾心已作南山石。
奉贈善果師
作者：沈遼
朝代：宋

大士隱精藍，不踐白衣舍。
老夫厭世紛，屏迹南山下。
經時不相見，道味遥相借。
豈是困煩溽，蕭然雨閑暇。
白雲等無心，幽林媚如畫。
常恨簡寂履，不入東林社。
還疑松山老，怕答龐公話。
吾庵朝暮成，莫向人間化。
奉贈玉笥王尊師
作者：沈遼
朝代：宋

玉笥羽人不絕食，鬢毛清潤顔色赤。
中黄仙翁傳妙經，十年功成人不識。
身如孤雲行無迹，欲上九疑望南極。
岣嶁不見神禹碑，瀟湘真得浮丘伯。
城南濯足江水碧，逍遙城中混名德。
東巖西穴已爛遊，共過廬陽尋簡寂。
奉贈王道人
作者：沈遼
朝代：宋

身世飄搖如斷雲，此生不復世間塵。
能言得喪歸諸命，維有東坡王道人。
奉贈芝師參總禪師
作者：沈遼
朝代：宋

欲識東林路，匡廬第一山。
昔人開勝地，大士啟禪關。
鷲嶺不遺法，虎谿誰敢攀。
因師訪消息，爲寄九峰間。
奉贈行師參慎禪師
作者：沈遼
朝代：宋

觀音二十五圓通，止在禪師一指中。
金鉢直随流水去，不須芒屩更西東。
奉送世美歸陽羡
作者：沈遼
朝代：宋

我昔求爲陽羡令，輕舟已有鴟夷興。
最愛銅棺山峻極，自結籃輿陟雲徑。
銅棺山插南斗魁，下視羣峰如突犀。
太湖千里在眉睫，髙深從此窮攀隮。
欣然有意即獨往，眀月夜夜眠荆谿。
當時便可跨黄鵠，何意人間同木雞。
飄飄數年如一夢，爾來卜室齊山西。
故人多謝姚夫子，數枉車馬來山蹊。
秋風忽指陽羡去，欲脱黄綬躬鋤犁。
人生衣食苟自足，何爲卑辱趣塵泥。
田間九月白酒熟，鱸魚正肥多置篦。
老夫爲君更破戒，臨風引領長江堤。
奉送伯才都官代歸
作者：沈遼
朝代：宋

前日使君佩銅魚，雅望已合升華塗。
一遭黯黮誠非辜，人爲歎憤我若無。
夷州已非人所居，况復筦庫治贏餘。
幸及瓜時笑還都，襟懷落落真丈夫。
奉送太古歸舊隱
作者：沈遼
朝代：宋

前年姚令下陽羡，老夫爲賦銅官山。
飄飄道人今復往，有如孤雲誰可攀。
三尺古琴膝上彈，一杯龍水刀無環。
藥嚢空空何所有，獨抱冲氣參人寰。
人生富貴無金丹，須臾白骨凋朱顔。
何爲愁苦強作樂，逍遥不去烟霞間。
吾昔東遊豈無意，腰下銅章初不關。
至今山水尚可想，斷夢時向荆谿還。
安得此身如白鶴，飛與道人天外閑。
路逢仙友若相問，爲道綠髪今斕斑。
奉送孝續歸九江
作者：沈遼
朝代：宋

池陽决曹竇君掾，三年勾釘煩指呼。
朝来脱去如敝屣，華舟泛泛歸匡廬。
君家世吏二千石，緣飾儒雅窮詩書。
昔歲先君使湖外，特薦尊府聞公車。
廷尉于公有陰德，翩翩青紫登華塗。
江城僻院本無事，窮山培塿多荒蕪。
中間葉侯久無政，顧遇僚吏無精粗。
狴犴縲囚常數百，小大往往多非辜。
不知滯獄困寒暑，直疑爲吏憂妻孥。
惟君不茹亦不吐，獨自垂釣來南湖。
使者交章任爲令，從此平步青雲衢。
香爐峰前木葉落，樽壘好在黄家壚。
此來行李有佳句，莫忘齊山黧老夫。
奉送安行弟赴愽羅守
作者：沈遼
朝代：宋

愽羅四十雪上鬚，前年将兵出髙奴。
直取金湯癿名帳，卷旗夜過烏波涂。
黠羌倉惶不暇戰，即時破蕩禽作俘。
槖馳牛馬以萬計，白米青鹽歸我儲。
朝廷下令趣軍賞，丹砂書檄黄金書。
愽羅解甲入帥府，歸功老成爲後圖。
漢兵百萬若虓虎，弓劍勁利無全胡。
不知黠羌欲送死，夭樂給事先六軀。
羣帥無功坐待命，天子神聖貸不誅。
愽羅奮髯笑呼盧，黄綬却參朝士裾。
踰年都城困塵土，乞得一麾南海隅。
江外山川舊遊好，擊鼓鳴笳聯舳艫。
秋風翻浪白如雪，美酒滿船誰要酤。
齊山老翁謝世故，不知門外賢與愚。
相見欣然拂棋局，不妨遊戯爲歡娱。
灊山金丹久已就，仙夫道友來相呼。
愽羅俯首竊自笑，薄命若爾何爲乎。
圖形不止凌煙閣，迅步扶我青雲衢。
豈如小邦苟廪祿，畫諾足以嬉朝晡。
嗣宗已卜匡山宅，雙林工簏青谿魚。
子歸當在十載外，老境共寄江南墟。
奉送志國赴舉
作者：沈遼
朝代：宋

青谿八月菰蒲老，山城飄瀟秋氣早。
弄水亭前萬斛船，一帆直上青雲杪。
沄川公子久論討，筦庫卑棲欲輕矯。
阿閣鳯雛誰不知，渥洼龍種人間少。
拔薦當如頷下髭，收科真探懷中寶。
人生得意須自奮，何用米鹽長擾擾。
齊山病夫樂枯槁，相見清歡慚老倒。
它時不忘金玉音，爲記雲巢髙縹緲。
奉送景升西上
作者：沈遼
朝代：宋

京口楊夫子，知名三十秋。
青衫尚爲邑，相見松江頭。
傾蓋曾未久，歡若平生遊。
適當及瓜代，浩然治西舟。
薦章滿公車，行想拜恩休。
萬里起跬步，青雲眇難儔。
余方歸東路，於此悵夷猶。
行觴莫辭醉，分袂雲間樓。
奉送李大夫歸長沙
作者：沈遼
朝代：宋

秋潮夜落江爲墟，青谿茁茁生菰蒲。
舟舫逍遥賓從疏，誰識長沙李大夫。
十年持節使江吳，轉入七閩将漕車。
道上狂賊未伏誅，少壮瘡痍官吏逋。
公方疾驅布威德，朝廷發兵趣捕賊。
兵多賊少即日降，公獨至今爲失職。
白首飄然歸故國，由來仕宦終無極。
借令得意任公卿，年迫桑榆心更惜。
昔時柴車一束書，今日朱門百口食。
大夫月奉三萬錢，何必要凃争埶力。
野人結庵齊山傍，早歳曾爲門下客。
不遺簪履惠相訪，顧我青山唯四壁。
野人適自三湘來，布衣猶带湘山碧。
公舟少駐洞庭下，盡洗都城塵土迹。
奉送次翁
作者：沈遼
朝代：宋

君爲秋浦令，我迺老遷客。
相見雖不數，臨風若相得。
老病捐世故，茆茨寄山脊。
不識河陽花，豈有澹臺跡。
山前逢野叟，人能頌休德。
惠利春陽敷，清泠秋月白。
前日解墨綬，青雲振鵬翼。
枉駕一笑别，迴首幽林隔。
人生幸逢時，功名不遺力。
不煩别後問，我若南岡石。
奉送殊師利
作者：沈遼
朝代：宋

道人壮年曳長裾，挾策負藝西入都。
欲步青雲不得途，不如濯足歸江湖。
轉出淮山一麻襦，天柱峰前眀月孤。
調御丈夫真我師，不復飲食形不枯。
歸來故土弃妻孥，金玉百萬初若無。
四十削髪入浮屠，有如浮雲飛太虚。
達摩壁觀聊自娱，飲光苦行誰復如。
河西将軍氣貌麤，一見猶如水中魚。
南陽侍郎說詩書，爲築小庵即朝晡。
諸漏已盡無復餘，此生安得爲世拘。
不持一鉢上匡廬，秋風有意入三吴。
天竺二山佛子居，赤城更在滄海隅。
彼土觀緣小踟躇，何時復来尋老夫。
清泠臺下茆已誅，爲留一榻待跏趺。
不辭更貯一斛蜜，山間老境任蘧蘧。
奉送眀雅師
作者：沈遼
朝代：宋

天竺山前十畝園，老夫久種彼土緣。
草堂和尚指初禪，辯淨二士立我前。
光明琉璃真金仙，修持內外常湛然。
此心不轉今十年，手中一炷紫檀煙。
孤峰飛來自西天，山間花木非世妍。
彼諸佛子忘盖纒，吾知此地爲敬田。
師子血乳如流泉，老夫廢斥去湘川。
歸來江南已華顛，邂逅道人雙足纒。
歷訪名山不憚煩，始自赤城滄海邊。
一带復濟揚子川，直上鍾山長榻眠。
南來不下涇溪船，步至秋浦方息肩。
将窮祖山上淮壖，廬峰勝遊想翩翩。
頂上終不巢烏鳶，亦不教觀談偏圓。
公卿貴人喜相延，三尺枯木揮朱絃。
人問佛意如何彈，此曲寂寥少人傳。
奉送醇老
作者：沈遼
朝代：宋

近世考吏師，誰如李荆州。
斯人不可作，伊洛青松丘。
江上逢故客，揚名談舊遊。
蚤被北海薦，不向龍門羞。
三年州從事，利刀無全牛。
毁譽豈無人，春夢空悠悠。
乃知雲臺棟，當向華岱求。
潢汙一尺水，豈能縱呑舟。
老夫卧山野，自将麋鹿儔。
雖云相見晚，笑語欣相投。
曠不入州府，何由接綢繆。
江南二月春，坐想潁水流。
適當及瓜代，哂笑豈不優。
它年青雲路，六翮固已修。
嵩杪有髙士，爲記南山幽。
奉送馬令歸長沙
作者：沈遼
朝代：宋

腰間新佩臨桂章，歸著綵衣拜髙堂。
鴻雁知時自翔翥，驊騮得路方騰驤。
正煩絃歌治疲俗，仰看干羽來降王。
憔悴山間老遷客，不能相送出瀟湘。
奉酬伯昌志國所示古調
作者：沈遼
朝代：宋

餘景避世讙，棲遲在丘壑。
公子引車騎，相訪南山崿。
長離舞員嵩，同爲九皐鶴。
晚節雖殊途，彷彿當年樂。
間關幽鳥哢，凌亂餘花落。
春風豈有意，羣生自回薄。
夙昔欽二妙，聯函得佳作。
顧予非季子，何足聞古樂。
葩華玩洒藻，銀鈎窺雅愽。
故知霄鴻意，不爲塵埃鑠。
吾蚤拙世用，投老更衰索。
慚無錦繡叚，何由報金錯。
奉酬巴陵令
作者：沈遼
朝代：宋

身世不相若，孤卧南山雲。
忽枉故人問，乃是巴陵君。
君治最瀟灑，洞庭天下聞。
髙材有餘暇，壮觀誰能羣。
子賤不彈琴，河陽自工文。
大軸寫麗句，瓊華襲蘭薫。
贈我豈無意，我衰何足云。
三復不知報，悵望長江濆。
奉酬楊聖咨
作者：沈遼
朝代：宋

霜林不障北山青，淮北江南一畫屏。
草舍久無年少夢，故人猶記詠歸亭。
當時皖皖同朝露，不計星星向暮齡。
千里相望一驩笑，北風浩浩水泠泠。
奉酬舜文即次元韻
作者：沈遼
朝代：宋

我生無庸如斷絡，已分老死填溝壑。
不能掉舌强附會，何暇論經更穿鑿。
萊蕪甑敝欲生塵，玉川婢粗常赤脚。
世間要塗不易驟，身外名韁誰可縛。
本無道義輕王公，亦不悲傷念流落。
水鄉夏半不厭熱，繞舍新篁尚含籜。
訟庭鈎距非吾事，吏案煩苛都可却。
農民漸使安甽畝，和氣終須蠲疹瘼。
子羽不肯過我室，懸榻何妨卧西閣。
年來多病亦廢飲，牆下度泥委杯酌。
舊學迂疏不適時，譬如石田何可穫。
欲捕大鵬逐嶺嶠，終不勞心事弋繳。
行當歸掃烏峰下，試鍊金鼎長生藥。
奉酬通叟社日
作者：沈遼
朝代：宋

秋入瀟湘拍江水，夷人社會秋聲喜。
山城寂寞無人行，白醪赤鮮追閭里。
窮客閉門食無魚，雖有士子半屠沽。
與君俱爲投荒客，落日怊悵臨城隅。
奉陪穎叔和覺師
作者：沈遼
朝代：宋

疇昔欲求法，初參溈印禪。
已知物外趣，頓謝區中緣。
不學蘭那行，終歸兜率天。
即心如有證，何暇問方圓。
奉陪穎叔賦吐綬鳥
作者：沈遼
朝代：宋

佛舍有珍羽，垂頷袐文綬。
對客輒復吐，粲粲如絺繡。
其吐豈適然，乃在喜懼間。
已吐亦復收，倉卒一瞬還。
綠玉聳角毛，褐羽殊斕斑。
方其振舞時，意氣艶且閑。
吾欲語阿師，不如放深山。
稻粱使自得，不復勞深關。
奉陪穎叔賦鎖院牡丹
作者：沈遼
朝代：宋

昔年曾到洛城中，玉椀金盤深淺紅。
行上荆溪溪畔寺，愧將白髪對東風。
婆娑亭
作者：沈遼
朝代：宋

老不爲白髪，老態自婆娑。
風力日已鑠，流光能幾何。
憫憫去世網，蘧蘧寄巖阿。
無令後生笑，隱几學商那。
嬋娟亭
作者：沈遼
朝代：宋

天邊新月一絃生，堂上美人肢體輕。
何似君家庭下竹，孤風髙節照人清。
子固挽詞·其一
作者：沈遼
朝代：宋

江左老儒宗，鴻名五紀中。
晚方參法從，久已冠羣公。
纕服始去位，仙丹浩無功。
古人稱不朽，終不愧軻雄。
子固挽詞·其二
作者：沈遼
朝代：宋

典學蚤名世，緒餘爲史師。
剛嚴終不倚，亮直欲誰欺。
疾惡太阿刃，立言黄絹辭。
平生游舊意，流涕向豐碑。
宴集
作者：沈遼
朝代：宋

袢暑久拘欝，訢然對秋光。
薄具招友朋，相與娱中堂。
清觴味雖薄，果蓏具青黄。
尤愛簷間竹，風来響琳瑯。
正賴文舉賢，坐客乃其常。
相歡意氣間，髙韻信軒昂。
宿浯溪
作者：沈遼
朝代：宋

孤蓬衝雨出湘西，欲向崕間寄一棲。
天外月華如有意，故來相伴宿浯谿。
寄南屏師
作者：沈遼
朝代：宋

庭柳日衰落，已聽暮蟬吟。
吾州西郭外，誰感故人心。
卧病觀元化，悠悠信難諶。
不爲物所遷，固知幽趣深。
情來念不淺，道喪理亦沉。
相望五千里，江漢水涔涔。
神遊不可到，短夢安能尋。
不如東歸翼，華髪滿瑤簪。
寄博古
作者：沈遼
朝代：宋

齊山落景覆青谿，谿上幽人半病羸。
曾作瀟湘江上客，水風山月合相知。
寄四明神智師
作者：沈遼
朝代：宋

甬水樓頭看盡山，南城寺裏扣禪關。
老師多事猶相記，千里馳書慰病孱。
寄崇德大師
作者：沈遼
朝代：宋

滄波眇眇太湖邊，引領西風爲悵然。
已會老師忘世事，阿蘭那行即真禪。
寄慶復允中
作者：沈遼
朝代：宋

木葉飄蕭已半殷，試臨髙處望君山。
野田繚繞來時路，畫舸逍遙數日閑。
坐想故人應見憶，如今秃髪不勝斑。
兩州相望無千里，莫惜新篇斷往還。
寄才仲
作者：沈遼
朝代：宋

陶令在彭澤，放懷天壤間。
横江三百里，往往向廬山。
多尋簡寂醉，時訪遠公閑。
不復顧吏迹，世人指爲頑。
公子負文華，少年成青綸。
風流不屑俗，爲邑得星灣。
節節香爐峰，據案見蒼顔。
何勞事舟楫，緩步可躋攀。
形骸付物外，勿使人事關。
巖壑髙世人，有誰偕往還。
新篇定盈軸，佳句不可刪。
南風儻乘寄，誠足慰衰孱。
寄文翁
作者：沈遼
朝代：宋

白兔觀邊仙路長，華林修竹到南莊。
比鄰雞犬易過屋，適意琴書動滿床。
目斷鶺鴒分漢節，心隨鴻鴈極天潢。
欲移畫舸遙相訪，正恐田家五月忙。
寄昭慶闍黎
作者：沈遼
朝代：宋

二年客江漢，不知春與秋。
東來望吳越，歷記昔時遊。
蕭山江水西，萬屋白雲迷。
地勢既灑落，家家臨水隄。
中有一大士，法與天台齊。
至行通神明，多果無階梯。
吾昔屢入室，遂能離筌蹄。
誰言似金粟，真已謝荆溪。
憫憫强冠带，悠悠恨乖暌。
仍作趙魏行，何年造幽棲。
臨風一問訊，深已愧提撕。
寄老石
作者：沈遼
朝代：宋

老不在髪白，此態漸自迫。
唯老不在我，寄老山前石。
朝來石上坐，雲氣濕衣襞。
夜就石上眠，月影照巖壁。
何爲市南老，一歡復一戚。
嘖嘖恨身老，更以身爲役。
人言老且死，老死何足惜。
昔人有至言，人命在一息。
寄處善不動庵
作者：沈遼
朝代：宋

莫笑當年梅子真，區區吏事走風塵。
風塵自是南昌事，誰識庵中不動人。
寄贈伊先生
作者：沈遼
朝代：宋

在昔齊光禄，招余訪仙宫。
崇巖九疊峻，行望庵前松。
下馬過星壇，超然挹孤風。
華冠映紺髪，談笑想鴻濛。
飲之青菁飯，喻以朝元功。
顧余方羈束，焉能謝人中。
闇黮七八歲，日月何匆匆。
吾非久寐客，不煩一言攻。
己知棄寵辱，安能爲世庸。
還丹何時就，白雲弄秋空。
相望江湖上，杳杳復蒙蒙。
寄贈舒州徐處士
作者：沈遼
朝代：宋

昔愛灊川遊，青林覆幽石。
道人攜手行，蕭然名山客。
誰知墮世路，譬如羈飛翮。
林皋未脫去，紛紛頭欲白。
輕負皇人經，猶懷稚川策。
幸已棄韋带，遠謝功名迹。
聊希閉關士，正苦身爲役。
别來二千日，還丹應有獲。
毋忘絳囊贈，使我昇仙籍。
將酧金鐶脆，青綾三萬尺。
寄道輔
作者：沈遼
朝代：宋

髯弟南來白髪垂，襄陽夫子最相知。
倉惶河外元戎客，冷落江南夜半棋。
雲外渺瀰帆信隔，秋山重疊驛書遲。
何緣得與君相會，共醉山前白玉巵。
寄金山禪師
作者：沈遼
朝代：宋

秋來清血灑瀟湘，遙望東流带夕陽。
爲過金山沾法力，便隨潮水入錢塘。
寄陸九
作者：沈遼
朝代：宋

賀老湖邊春水生，野陽浮動北風輕。
天邊重鬭歌筦響，鑑裏綵舟金翠明。
大抵盛時須著意，要知吾輩未忘情。
君如彦道能懷帽，便逐輕帆作此行。
寄雅上人
作者：沈遼
朝代：宋

幽樂軒前春欲歸，紅葩綠萼鬭芳菲。
一杯新酹邀誰飲，石首魚鮮赤蟹肥。
寄題僧榮妙勝齋
作者：沈遼
朝代：宋

婉婉江記室，故廬在西陵。
疇昔文雅地，何年鐘梵興。
越江下朝海，門前紺波騰。
蒼茫夢筆事，誰似畫橋稱。
世道久蒙昧，至人絕勾繩。
名存誰有實，身往復奚憑。
萬生着動靜，其初匪云應。
紛然競其趣，自知遠真乘。
上人學智者，髙談信能承。
知以妙爲勝，新題敞相仍。
色相不足誇，是境方清澄。
行期授記誨，爲我比然燈。
寄題聱隅塚亭
作者：沈遼
朝代：宋

不識聱隅生，斯人亦豪怪。
挾書海上來，軒昂軼前輩。
何爲老窮阨，獨與當時背。
寵禄出一時，此書終不廢。
客死江都館，骸骨埋荒穢。
幸會田使君，開塋北門外。
浮屠清曠地，馬鬣森松檜。
百年一抔土，誰當論窮泰。
寄題譚氏需亭
作者：沈遼
朝代：宋

譚子作需亭，佳客同宴樂。
宴樂乃餘事，文華相博約。
散帙列經史，所游盡通博。
揮毫斷新義，諸生困穿鑿。
中厨具烹飪，髙懷肆杯杓。
遙想大論時，紛紛麈毛落。
春風豁幽鬱，秋日延林薄。
人生樂名教，安在甘寂寞。
相期一窮達，豈止爲脾臄。
窮達乃在天，得時即鳴躍。
在昔鄭司農，處身固窮索。
饗客頗豐侈，水陸薦金錯。
其後李北海，髙材冠臺閣。
摛文示時彦，萬金資一酌。
遺風不在是，斯名豈苟作。
泥沙何足道，正當爲善謔。
子雲老嗜酒，行當躡芒屫。
爲君說難字，猶能中一喙。
寄題野翁無悶堂
作者：沈遼
朝代：宋

餘不衣冠故吾里，上下三吳一谿水。
方山峨峨出清泚，野翁卜築當山趾。
春氣來自楊桞始，不待葩華著桃李。
蓮生半卷未猒眼，已在紅蕖明鏡裏。
秋風瑟瑟最先至，千里蒼煙接山起。
車聲馬足不得到，無悶主人方隱几。
想見野翁形氣古，少年詞華奮瓌瑋。
春秋八十尚不倦，一篇一詠無餘晷。
有材無用古所嘆，知命不憂方可喜。
神完貌固得所養，從來軒冕如糠粃。
嗟余跋疐亦可鄙，老向江南治蓬藟。
隱身齊山絕人跡，獨與白雲同作止。
白雲無心歸故山，故山自與野翁閑。
聊上南岡一引領，落日已在桑榆間。
寒山
作者：沈遼
朝代：宋

黄牛巖下水彎彎，葛帔籃輿自往還。
不是湘纍莫相問，祗應枯瘁似寒山。
寶雲叢翠亭
作者：沈遼
朝代：宋

羣山駕肩東南傾，平湖照眼正中明。
上人置亭倚絕巘，寶雲拂樹當前楹。
春陽未徹地先暖，秋景欲下風已清。
衰才不足道佳景，聊書叢翠爲其名。
將去錢塘望烏峰有感
作者：沈遼
朝代：宋

海燕謝故巢，明年復來棲。
遊人去故里，飄飄困東西。
三年豈云遠，往往遂乖睽。
猶如水中木，那得有定稽。
青山爲無聊，野水含悽悽。
人生百年樂，中復失故蹊。
悲歌夜半清，收涙不可啼。
深愧社中翁，生死守一谿。
無榮安得辱，萬事皆可齊。
吾性樂幽閑，未遂親鋤犁。
爲約平生遊，終不爲世迷。
箕潁有夙心，老將守田畦。
將行寄蔣三
作者：沈遼
朝代：宋

春風迎我到荆谿，行看秋成憶故畦。
乘興去來何可恨，爲君引領隔湖西。
將行泊瀟江
作者：沈遼
朝代：宋

憫憫久同巢幕燕，翩翩今作北歸鴻。
湘山瀟水愁無度，更泊孤舟夜雨中。
居雲巢
作者：沈遼
朝代：宋

我昔泛歸艇，逍遥下湘川。
願言覿開士，爲我斷攀緣。
不識達摩老，誰将言句傳。
幽林得邂逅，故步空囂然。
邇来齊山下，乃在青谿邊。
一徑雖甚微，松竹上參天。
白雲本無迹，作巢類烏鳶。
上下絕人籟，由來在山顛。
朝炊一盂飯，夕寄一榻眠。
委羸豈無事，亦爇爐中烟。
久已淨諸業，自然忘盖纒。
此身與此世，影響寄餘年。
時有佳客至，相與傲林泉。
客去後孤坐，隱隱風中絃。
屈平
作者：沈遼
朝代：宋

屈平已放逐，行吟成九歌。
孤心抱幽恨，君王將若何。
才調固灑落，胡爲情慮多。
哀哀撫長鋏，軋軋感女蘿。
彼已不我待，吾將懷彼那。
空令汨羅水，予客泣清波。
山上
作者：沈遼
朝代：宋

山上桃花紅欲燒，山間病老苦無聊。
古人有時亦好飲，已醉復醒真似勞。
誰能忘情學枯木，不如隱几看猿猱。
攀援上下豈無意，新林落日風{風噪}{風噪}。
山中
作者：沈遼
朝代：宋

朝遊白雲裏，夕憩長松邊。
俯視世間人，但見萬井煙。
流轉非一日，正如水潺湲。
吾方欲髙步，嘉遁休中年。
山西
作者：沈遼
朝代：宋

山西誰家桃李樹，半是少年行樂處。
去年花謝今年開，惟有人生不如故。
峽山寺
作者：沈遼
朝代：宋

峽山山下古招提，叢木猶藏半泐碑。
正自會昌多難後，至今龍象繞山悲。
崇山
作者：沈遼
朝代：宋

少小諷二典，已知崇山遙。
朅來澧川溪，迺更識岧嶤。
始詠皇國盛，土宇包前朝。
荒徼撫民社，置官頒教條。
頓驚羈旅迹，舟車任飄飄。
中吳五千里，衝涉信已遼。
使人重增念，鬱結自無聊。
何當奮歸棹，江漢水迢迢。
崑山
作者：沈遼
朝代：宋

崑崙山在玉關西，此地還疑暗有嵠。
玉石不分殊可惜，背臨斜日望虹霓。
左史洞
作者：沈遼
朝代：宋

萬古齊山石，誰開左史洞。
左史今何在，蒼崖本不動。
履嶮下重壑，幽深鬼神總。
石門絕世路，久爲塵泥擁。
青天十畝地，巑岏如覆瓮。
琬琰鑿屋壁，煙霞列梁棟。
崕間不死藥，必非近時種。
人去境常在，境與人爲重。
欲觀疇昔意，幽禽發清哢。
吾方寄淵寂，無礙亦無縱。
手自翦荆棘，結茆當石空。
長與麋鹿遊，不復人間夢。
平生
作者：沈遼
朝代：宋

平生愛閑今幸閑，投老愛山今住山。
不復區區同眩事，正當渺渺出人間。
庭下
作者：沈遼
朝代：宋

庭下亂生春草花，夭紅不稱野人家。
漫開漫落無人折，留得孤根數寸槎。
庭下菊
作者：沈遼
朝代：宋

夷天九月尾，秋氣殊未肅。
病士蒙葛衣，正如庭下菊。
憶昔移菊初，夏暑方煩溽。
瘴山旱無雨，憔悴兹不足。
安得望茅茨，竊自譬松竹。
神仙久視藥，孤根寄窮谷。
庭柏
作者：沈遼
朝代：宋

鬱鬱庭下柏，何年移此栽。
雖然失地性，本自凌雲材。
不復鸞鳳集，空餘鳥雀來。
誰爲許長史，拔宅去塵埃。
張公洞下
作者：沈遼
朝代：宋

道人升天久不迴，至今洞門向北開。
當時仙仗人不識，白雲繚繞山間來。
闖然初望燒香臺，百步九折多蒼苔。
仙官委蛇劍佩肅，霓旌羽蓋光漼漼。
鶴馭欲下風作媒，雪猿白鳳勢欲頹。
嵌巖石乳誰敢飲，洞下風水聲如雷。
龍車遙遙斷消息，數百年來化爲石。
六朝人物丘墓壞，白骨盡爲泥土蝕。
吾昔已煉九華丹，欣尋二洞窮幽寂。
稚川方求句漏令，長史亦賴旌陽力。
手種青精期可擇，未能脫去空羈靮。
籃輿往來不憚勤，搔首山前髪斑白。
復作過商翁墓·其一
作者：沈遼
朝代：宋

當年不佩封侯印，後世誰尋墮淚碑。
定遠將軍豈夸勇，關南常侍最能詩。
故人不解傳遺事，五嶺猶能識信旗。
墓下寂寥無鼓角，秋風獨向白楊悲。
復作過商翁墓·其三
作者：沈遼
朝代：宋

同預楊公國士知，延陵應得我題碑。
人間已悟黄粱夢，泉下誰尋古劍詩。
邕管已聞圖像祭，廣源無復納降旗。
水禽山鳥無人意，獨解飛鳴不解悲。
復作過商翁墓·其二
作者：沈遼
朝代：宋

平生氣業許誰知，官制應崇九尺碑。
已爲朝廷恢遠略，不應江漢獨無詩。
交牙石鎖先偏陣，野燒光開後隊旗。
老婦尫殘誰主奠，從來伯道使人悲。
復作過商翁墓·其四
作者：沈遼
朝代：宋

蒼頭已作歸來曲，不信全生庾氏碑。
疑有史官爭立傳，終無嗣子與聞詩。
後房已閉千金妓，私廟空收五采旗。
聞說詔書優贈典，孤魂應結九泉悲。
復和·其一
作者：沈遼
朝代：宋

老師善言法，何者名爲禪。
不復著言句，應當離事緣。
挹水何有用，攀雲誰望天。
欲知證心要，爲我示偏圓。
復和·其二
作者：沈遼
朝代：宋

耆窟清談妙，少林方坐禪。
於世誠大事，投機非小緣。
休公祗彈指，□老呼蒼天。
子能分半座，爲畫相光圓。
德相惠新茶復次前韻奉謝
作者：沈遼
朝代：宋

暑雨闇窮山，道滑不可躡。
隱几念投老，葛衣坐揺箑。
林端使者至，乃得德相帖。
佳惠致新茗，遠來自閩笈。
吾聞北苑勝，不與羣山接。
山下幾千家，以此爲生業。
新陽一日至，東風方獵獵。
百草尚勾甲，靈芽已先捷。
所採僅毛髪，厥工巧烹燮。
甘泉列盎釜，熾炭浩旁疊。
修竹爲之規，黄金爲之梜。
形摹各臻妙，製作易妥帖。
至尊所虚佇，守臣方惕懾。
其上爲虬龍，蜿蜒奮鱗鬛。
稍降乃交鳯，文翼相盤跕。
函封趣北道，驛使互防挾。
四方老金玉，擬議誰敢輙。
屹屹健士儋，飄飄迅溪艓。
穀雨不及潤，權門已盈篋。
带𩊓體正方，葵華角仍擪。
始傳盛王鄭，後来止游葉。
大爲權勢迫，小或盗賊刼。
其間起鬭奪，亦數冒刑槢。
南夷出重購，不憚浮海楫。
北虜比尤好，喜笑開胡睫。
豈不産邛蜀，豈不生楚葉。
厥品乃大戾，固難一理攝。
朱門厭酒肉，辯士厲舌頰。
儒生備夜誦，農夫困朝饁。
禪翁過工煮，老獲空腹喋。
綺席夢騰騰，玉山頭嶪嶪。
無餘乃尚可，非此意不厭。
一泛舌已潤，載啜心更愜。
不惟豁神觀，亦足暢煩惵。
清泠生肺肝，爽快勝抓鑷。
孰不恃薏苡，伏波煩謗囁。
孰不飲醇酎，伯仁憂腐脅。
祖逖敦雅尚，鴻漸未愽涉。
君謨號精鑒，才翁亦相躐。
玉川七椀興，令人解頤靨。
奇章兩串賜，遺芳在圖諜。
余昔喜賓客，爲世困書牒。
輕重必酬酢，往來煩蹻蹀。
自從竄夷裔，所藏多敗浥。
亦幸衰老年，數病脾氣怯。
棄置在髙閣，魂夢昏多魘。
拘病出湘漢，餘生若蟬蝶。
希夷有幽卧，刀劍銷鋩鋏。
一榻就空曠，百骸得和協。
久已廢翰墨，况復道游俠。
有味養元和，無物累吾嗋。
臨風欲占謝，遥企山西惵。
德相所示論書聊復戯酬
作者：沈遼
朝代：宋

野舍老餘生，雅尚今已愜。
不逃世憂患，餘事寄巾蹀。
行尋青山轉，坐對青山疊。
欲随白雲去，儻與幽人接。
盤桓太清洞，悵望長江艓。
昔時古錦嚢，今還白羽箑。
不復叔夜煆，真得孫登攝。
九華一枯藜，青溪一孤楫。
得喪苟自達，死生安足惵。
朱顔久不駐，白髪何爲鑷。
羣物自流轉，吾生寄天燮。
德相屡相過，老夫寧足躡。
由來廢井水，不如長劍鋏。
往往論書法，軒軒兩目睫。
中郎石經在，元常表軍捷。
漢魏多傳人，至宋有遺帖。
唐室初最盛，漸衰自中葉。
歐虞緬誰嗣，顔桞何足躐。
篆籕昔難工，草聖誰敢輙。
巨山作散隸，雄古掀龍鬛。
貞觀喜飛白，凌厲騰春蝶。
豈特豁神觀，直可祛鬼魘。
古人有所寓，天性難必協。
所志有小大，其材有勇怯。
或憚懦文雅，或軒昂豪俠。
或轉戰鞍馬，或驅馳弋獵。
或發於止諫，或得於訟牒。
或奮奪床陛，或造成械槢。
或爲神所追，或自執所劫。
或醉以賈禍，或詐以行諜。
或習於娛樂，或勞於呿嗋。
有燦如文錦，有勁如金梜。
有倚如戈鋒，有點如山嶪。
有駛或如波，有媚或如靨。
或騰如煙霏，或落如鳥跕。
淵妙欲飛動，拙惡愧偏擪。
當寢或不寐，當晝亦忘饁。
有譽終甚微，或毁則羣囁。
爲功有不至，考古安能厭。
十年幸能就，萬金毫豈浥。
金玉敷卷軸，龍蛇閟箱笈。
是惟小夫技，寧當丈夫業。
譬如論唐虞，何曾道郇葉。
如君負髙識，於此何足挾。
一戰雖未霸，遐心豈即怗。
朝廷方洽熙，四夷皆遠懾。
坐復洮河地，直擣幽燕脇。
朝夕奏奇功，羣儒争鼓篋。
太平任文治，戰血何煩喋。
道德以爲宇，威武以爲堞。
豈比叔孫生，雜用隨何頰。
吾衰何可道，不死同原涉。
德相送荆公三詩用元韻戯爲之
作者：沈遼
朝代：宋

幽居卧山間，不與世相接。
餘生委蒲柳，滯想遺空劫。
德相蚤相親，顧我情未厭。
數枉南堤步，更引青谿艓。
相見亦何事，坐對羣峰疊。
春陽始萌動，煙嵐森劍鋏。
亷纖數日雨，萬里浮塵浥。
赤白未殘花，修穠半敷葉。
行招老僧語，遥瞩東田饁。
窮崖歷可造，峻流誰敢涉。
衰齡易生倦，幽巖就調攝。
德相知我憊，雙眸困垂睫。
髙詠楚公作，欲引維摩箑。
初聞未甚解，静聽疑可獵。
有如太華峰，跛躄豈易躡。
不知泛滄海，何力施舟楫。
遥窺土山勝，昔乃文靖業。
二公雖異時，名德遠相躐。
山川若有待，風物增悲惵。
未知蔡侯履，孰與支郎蹀。
勝遊可概見，筆力方峨嶪。
更紓别後情，琅琅鋪簡牒。
倡髙必和寡，排比安且帖。
簫竽合古律，宫商自諧協。
世人所欽慕，有口空嚅囁。
東床坦腹士，左右參經笈。
爲賦奕棋句，璆琳吐胸脇。
鏘然不可閉，由來知健捷。
謂如伯升勇，揚兵開宛葉。
豈比文信君，無謀喪張靨。
致死在必勝，甘言方示怯。
尾章示戒訓，足以傳芳諜。
後生知自勵，何必棰楚挟。
正如嚼冰雪，清冷快牙頰。
我昔造公室，公方任調燮。
辱枉淵明贈，今猶秘巾篋。
當時隳官去，終身欣廢跕。
冠带遂已捐，頭腦深埋擪。
肯羡冥冥鴻，安知栩栩蝶。
心清久無夢，神固安知魘。
少小銳文史，老大心更懾。
是古豈余心，非今寧我愜。
况復論翰墨，爾来那可輒。
不識渾脱舞，何愧張顛帖。
所居飬鵝鴈，菰蒲觀啑喋。
亦有藜藿畦，粗充匕與梜。
孰知名可貴，安用祿爲槢。
無求豈有沮，不動誰能嗋。
汝堅百萬衆，淮濆空雉堞。
陵陽丈五墳，朱雲本輕俠。
百年竟何往，終當封馬鬛。
何必悵霜毛，更向窗前鑷。
怨思
作者：沈遼
朝代：宋

幽人有幽怨，其意豈爲秋。
西風多感傷，乃爾增百憂。
輾轉長夜枕，徘徊千尺樓。
浮生能幾時，年華亦易遒。
儻非拳拳志，諒復何所求。
天道或難平，此理可信不。
惠聚上方
作者：沈遼
朝代：宋

卧病甬東久，偶尋吳會遊。
不知陶令意，乃與身爲讐。
恤隱豈不美，更恐增人愁。
黽勉有餘暇，强來訪林丘。
此地多山石，鳥道與雲浮。
松筠鬱回合，四顧皆良疇。
僕本山野人，聊此謝羈愁。
從容日已夕，歸意良悠悠。
愚溪
作者：沈遼
朝代：宋

愚溪水中多圓石，水邊竹樹山如壁。
夫子幽棲十二年，至今使人長嘆息。
愚溪
作者：沈遼
朝代：宋

榜舟下瀟江，泛泛入愚溪。
昔人不復見，秋草空萋萋。
委蛇望僧園，雲屋倦攀躋。
林髙日氣薄，磔磔鳴山雞。
倒景相吐呑，清明合致犂。
昔人悵投裔，感事多悲悽。
北邙一抔土，榮辱方今齊。
人生無百年，外物安可迷。
谿水瀉石間，喧喧如鼓鼙。
了無人世想，粗可休天倪。
吾亦被黯黮，東山飽蒿藜。
二年已數至，屐齒連山溪。
行亦歸三吳，孤猿安故棲。
它年若有夢，邂逅識江西。
感懷
作者：沈遼
朝代：宋

秋氣已憀慄，况乃陰雨多。
顔色不衰謝，唯有庭前莎。
幽窗坐讀書，諷古空長哦。
多謝髙世人，辯口如縣河。
幹旋白日光，何用魯陽戈。
念我無術進，憂愁将奈何。
感昔游
作者：沈遼
朝代：宋

江南二月春水生，不如春草滿山青。
江南故人半不在，不如春水似有情。
三年放逐三湘客，今日歸來頭欲白。
欲尋舊游心更懶，青山閉門長寂寂。
戯贈石堵二師
作者：沈遼
朝代：宋

青山古木隱禪扃，一炷清香數卷經。
却笑擔嚢南北客，強尋言語學無生。
戯贈莘叟明之
作者：沈遼
朝代：宋

仲子絕不出，留侯數相顧。
二客雖不同，所知均一趣。
仲子屏世故，翛然掩蓬戶。
留侯喜奕棋，清歡寄玄悟。
戲呈慶復乞畫
作者：沈遼
朝代：宋

鷙鳥寧有種，詩書多不傳。
豈期猛厲氣，專美鷹與鸇。
有客畫鴉鶻，古紙含秋烟。
羽毛被玄甲，爪角森戈鋋。
想見太公望，桓桓統中權。
何如鄞中尉，側目誰敢前。
吾方病拘鬱，逍遙溪水邊。
賞此神駿物，霜風相孤騫。
從公乞妙墨，小齋伴衰孱。
何以報雅况，作詩致拳拳。
戲贈伯泓供備
作者：沈遼
朝代：宋

公子好樂惟好琴，初傳一曲費千金。
其聲微妙出世外，若聽無聞古與今。
烏孫琵琶止四絃，濮上箜篌人不傳。
西湖圓月籠修烟，一杯綠酒爲陶然。
承示會稽大資政公思歸篇輙次元韻
作者：沈遼
朝代：宋

進退不辱古已稀，能如二疏蓋有數。
中間已辭五鼎食，今年欲潔一身去。
引身欲去强辭老，東部聊復頒寛詔。
人間萬事如一夢，何人顛倒真可笑。
紅梅夜發新春枝，黄堂晏坐賦思歸。
已知無心更無礙，青山歷歷孤雲飛。
招靜之
作者：沈遼
朝代：宋

浙西夫子蚤相陪，解印新從海上來。
借得谿邊五畝宅，與君共酌任公臺。
散郎亭
作者：沈遼
朝代：宋

法華寺上散郎亭，老樹蒼崕如有情。
歡戚已隨時事去，代間秪有古人名。
新作小屏
作者：沈遼
朝代：宋

少年喜讀書，偃仰在方床。
不知晝日勞，常愛秋夜長。
炯炯戶牖明，翳翳燈燭光。
我樂自有趣，驊騮步康莊。
道學貴深思，千古浩無方。
投機踐聖域，所戒怠且狂。
常鄙小人儒，不能志軒昂。
蹈襲已陳語，何爲浪皇皇。
爾來四十歲，鬢髪已如霜。
回首念疇昔，此意殊未忘。
曲屏倚方枕，可以寄彷徉。
誨言示稚子，朝夕當此强。
方池
作者：沈遼
朝代：宋

森森古木蔭方池，池上秋來一夕知。
墜葉沉波青徹底，倚欄無事看魚嬉。
日落
作者：沈遼
朝代：宋

日落沙頭山已昏，饑烏投暝下前村。
誰云野客無多事，步出林間自掩門。
日道
作者：沈遼
朝代：宋

日道纒南復纒北，蓬戶長開少人迹。
三噫七哀非我意，我身乃是投荒客。
春日中和堂
作者：沈遼
朝代：宋

春風何處來，婉婉不暫停。
芳林二三月，赤白鬭敷榮。
我念造化始，有誰主其平。
天地不相干，世人强經營。
陽光肆燠沐，幽禽弄和聲。
春風迎我笑，宛轉入軒楹。
雖非少年客，感事豈忘情。
拂拭久懸榻，開簾敞髙明。
衰病無可樂，聊兹寄平生。
彭殤付一夢，吾已能逃名。
春日二絕·其一
作者：沈遼
朝代：宋

壁下茶鐺久不黔，更無白眼與人嫌。
春來老困還多睡，時有狂風入破簾。
春日二絕·其二
作者：沈遼
朝代：宋

寂寂山間誰與言，悶搔短髪向香烟。
死灰朽木君知否，不似胡人面壁禪。
春日行
作者：沈遼
朝代：宋

宫梅撲地白氈班，細柳結烟金縷繁。
春華年年來不已，人生七十半衰殘。
少時豪放猶不敵，何况羈棲落荆蠻。
囊中琵琶金鳳閑，古曲情深屬誰彈。
病目矇矇對荒山，東風有意爲掩關。
棄置萬事一夢還，江湖水生愁夜寒。
春晚偶題
作者：沈遼
朝代：宋

幸有陶公五株柳，不戀河陽千樹花。
數日東風吹欲盡，小軒寂寂日西斜。
春林
作者：沈遼
朝代：宋

春林日已繁，隔我遙山青。
下簾成幽卧，野鳥鳴嚶嚶。
鳥鳴有時息，春林亦衰寂。
生物自環轉，何心翻戚戚。
春霖
作者：沈遼
朝代：宋

春霖漫不已，楊柳一何衰。
江國多晏寒，微晹來亦遲。
豈不念向榮，惜逐秋風悲。
植物固如此，勞生何可爲。
誰將區中境，遙與青松期。
匆匆從古然，滯念良可遺。
昭君操
作者：沈遼
朝代：宋

王昭君，漢宮女。
漢宮女，嫁配虜。
生如桃李花，皖皖託朝露。
春風一摧折，零落在泥土。
君王委心事匈奴，不知匈奴在何處。
黄門扶我上車去，遙望漢宫隔烟霧。
十年簾下學畫眉，不知還爲蛾眉誤。
當時恩怨或易忘，今日悲愁那可訴。
夢中往往作歌舞，滿目異類誰與語。
但見驚風吹塵沙，豈識春還復秋暮。
山林强鬼向夜哭，夜夜氊車宿荒戍。
胡人從來不照鏡，但見白髪垂霜縷。
念知此意終不傳，獨自援琴彈作譜。
彈作譜，寄與漢宮人，一曲未終淚如雨。
晉室
作者：沈遼
朝代：宋

晉室昔中圯，正人多戮死。
加害寧無辭，惟其不徇己。
朝室有難置，山林或能已。
誰云清議在，美玉不全燬。
曠達余所嘉，數欲玩遺史。
撫卷輒增感，終夕那復理。
景星觀
作者：沈遼
朝代：宋

南津古觀已半摧，老松千尺黄蒲開。
禮斗層壇故基在，真人一去終不來。
終不來兮往何許，朝瀛洲兮莫玄圃。
應笑營營世上人，轉手已爲泉下土。
暑雨二首·其一
作者：沈遼
朝代：宋

暑濕卧南窗，将夕暴雨作。
綠樹暗濛濛，流泉鳴鑿鑿。
黔突苟幸足，心静本無樂。
夜半長風號，江流應更惡。
暑雨二首·其二
作者：沈遼
朝代：宋

委蛇白水來，恍若煙中素。
始驚孤渚失，已轉前山去。
清光照白壁，悍勢衝雲樹。
吾欲棹輕舟，正畏驚湍怒。
暫來
作者：沈遼
朝代：宋

重入都城誰與鄰，暫來還去不知春。
繁華年少莫相笑，身是無爲閑道人。
書堂寺
作者：沈遼
朝代：宋

蒼山古木書堂寺，北下湘川百餘步。
誰云往來傾世界，至今人道安禪處。
豈無驚蛇與飛鳥，後來那復知其趣。
我身不知今是不，空記名稱你常住。
有感
作者：沈遼
朝代：宋

我身如斷蓬，我性如孤鶴。
飄搖寄林野，不復人間樂。
豈如雞與犬，朱門肆依託。
雖沐稻粱恩，安能遠嫌薄。
理或不在我，幽懷放寥廓。
人生能幾時，百年共搖落。
望浯臺示無競
作者：沈遼
朝代：宋

每愛瀟江西北流，水邊幽石强爲留。
歸時欲借浯臺望，何處陂陁可繫舟。
望海亭
作者：沈遼
朝代：宋

平昔懷壯觀，欲浮滄海遊。
乖暌未即去，歎恨成淹留。
縱步越山頂，危亭停斗牛。
顧視東北軒，烟雲莽浮浮。
氣象凌萬有，心膽森相投。
暫欣區霧明，三江如带流。
信哉天地大，蕩蕩難爲侔。
迤邐睨山川，微茫使人愁。
春曉看晴旭，秋宵懸玉鈎。
未遂逢海若，空然想蓬丘。
老氏患有身，安得六翮修。
終期赤松輩，敖蕩成蛟虬。
朱趙二使者示問
作者：沈遼
朝代：宋

古木巃嵸山徑斜，不知使者出山窊。
羈禽野獸遙相避，亦有人尋顔闔家。
李華
作者：沈遼
朝代：宋

山僧種李華，華白誰肯折。
春風欲去時，庭前紛如雪。
綠葉始有芽，繁香且未歇。
鬱陶何可道，空庭步明月。
村舍
作者：沈遼
朝代：宋

西山草廬下，古木蔽中園。
九月罷亞收，流水滿郊原。
茅茨何所樂，姑無人世喧。
多謝朝市人，吾方效孤鶱。
東嶺
作者：沈遼
朝代：宋

東嶺寄吾廬，西崦多屐齒。
何爲不憚陟，下視湘川水。
此水不湧激，朝暮流未已。
烟雲媚幽趣，落日更清泚。
徙倚有髙木，獨往每自喜。
山猿助我嘯，幽鳥司我跂。
山僧忽吾怪，使汝識善逝。
東歸
作者：沈遼
朝代：宋

斷知無樂亦無憂，薄有田園滄海頭。
得意已同毛義去，欣然載酒上東舟。
林平·其一
作者：沈遼
朝代：宋

林平勝處向東紆，水轉山迴畫不如。
或息或勞都可樂，白雲深處五浮圖。
林平·其二
作者：沈遼
朝代：宋

河邊柳眼澹烟浮，臘破春歸一歲休。
不復平時羈旅恨，離明還泊北城頭。
棗花寒
作者：沈遼
朝代：宋

山禽哺雛半欲摶，坐想葛帔臨風湍。
數日陰霖復未暢，不知更作棗花寒。
楊花
作者：沈遼
朝代：宋

島夷三月不知春，唯有楊花似故人。
老大相逢何可語，滿頭白髪不勝嚬。
樂神
作者：沈遼
朝代：宋

夷人事神正自醵，山頭水邊與神樂。
大巫龐衣手搖鐸，羣兒伐鼓更鳴角。
青山歷歷神欲歸，湘水灕灕日脚西。
小大酣歌向山棲，神羮滿盎均汝釐。
次酬韻李正甫對雪
作者：沈遼
朝代：宋

苦寒冽冽日夜增，朔風軒軒勢相凌。
遙山頑碧空崚嶒，髙堂閑坐擁敝繒。
欲釂一杯意已仍，浩歌黄竹但伏膺。
愁雲漫漫方四騰，海氣上薄初不勝。
雪霰雜下風作稜，漸著弱柳頭鬅鬙。
半積軒砌發幽層，枯樹兀兀愁饑鷹。
紛然不已失溝塍，一飲一斗心易矜。
試步薄冰猶戰兢，圓圭方璧降復登。
憶昔前年正嚴凝，攝事大蜡清晨興。
平生看雪實未曾，健僕駿馬半醉乘。
或前或後望交朋，不辨明河與玉澠。
烈火萬炬氣不蒸，被面惟有凍與冰。
歸來心目如水澄，喜看道旁刳作燈。
豐年爲瑞古有稱，凍死何暇談鄒滕。
欲邀君飲恨不能，相酬莫問準與繩。
次韻伯成見贈
作者：沈遼
朝代：宋

水上浮雲斷不還，松間幽石自斑斑。
柴門不接紅塵路，滿座長将白日閑。
往解誰能尋赤軸，無情還自愛青山。
清冷臺下無多路，斷葛枯藤不足扳。
次韻元章見寄·其一
作者：沈遼
朝代：宋

錢塘故都麗，府寺雲中分。
往往得佳客，翩翩多好文。
自余去湘水，無復瞻吴雲。
披尋二篇意，豈减鮑參軍。
次韻元章見寄·其二
作者：沈遼
朝代：宋

西渚菰蒲老，南岡梅柳芳。
當時有佳意，十載尚餘香。
投老甘寂寞，歸期殊渺茫。
君能斵句麗，幽眇得張皇。
次韻博古贈王道人
作者：沈遼
朝代：宋

調笑同方朔，機微似幸靈。
囊中萬金藥，機上九仙經。
虛靜孤猿噪，支離病鶴形。
子雲稱隱德，於此識沉冥。
次韻和允中送覺師
作者：沈遼
朝代：宋

心在白雲居，逍遙誰復如。
從來機事少，終與俗情疏。
師已脫敝屣，吾方還故廬。
他年若相見，應更老渠渠。
次韻和宋平叔
作者：沈遼
朝代：宋

憶昔銜杯折梅處，孤山寺前千丈塘。
横遮青林鬭殘雪，暗入紅袖留清香。
往遊都城雖屢賞，縱有素艷終殊芳。
莫辭遶林行百匝，更嚼嫩蕊薰愁腸。
次韻和李正甫
作者：沈遼
朝代：宋

故國重尋梅柳春，自憐頭上二毛新。
已知憫默安無位，寧免低昂爲有身。
前日少年都自夢，比來賤仕始憂貧。
多慚幕府文章客，都爲風光作主人。
次韻奉贈巴陵上官令
作者：沈遼
朝代：宋

古人善治身，擺落在塵土。
明哲所自任，不爲小人侮。
嗟我一何愚，逍遙寄天宇。
長嫌柳下汙，有意莊生堵。
微官被黯黮，遠放瀟湘浦。
閉關絕世故，况復揮談麈。
蒙恩許北下，始接諸公武。
若得一丸藥，頓發三年瞽。
巴陵遇言游，髙文璨瑤圃。
泠泠挹清風，使人懷玉斧。
次韻奉酬公詡短句
作者：沈遼
朝代：宋

紅葉飄蕭下石臺，掃除山徑半天開。
百年老木和煙斫，萬頃晴天看月來。
次韻奉酬文翁
作者：沈遼
朝代：宋

昔人幽操有至樂，吾豈含華企沖漠。
已知勞生委夢幻，不問萬事紛紛作。
四十年來春復秋，但見花開更花落。
最愛長夏適我懷，新竹森森初解籜。
修林喬木結青蔭，下蔽文窗與朱箔。
已將形骸付物外，何必髙下窮崖壑。
老去詩書强遮眼，爾來悉已懸髙閣。
多病不賴世人知，吾亦於人無厚薄。
陽狂長鄙向子平，絃歌偶似陶淵明。
無事長甘數斗粟，終不苟就五鼎烹。
南莊夫子謝聲名，誇我田家蠶且耕。
誰知此意正相合，寂寥應笑魯諸生。
次韻悟師見寄·其一
作者：沈遼
朝代：宋

一裘一葛謝時人，似與孤雲老鶴親。
峭石山前静無事，桃花零落幾經春。
次韻悟師見寄·其二
作者：沈遼
朝代：宋

不将大辯擬天親，終愧西來面壁人。
無是無非從此去，不同多刼一微塵。
次韻答楚興
作者：沈遼
朝代：宋

落莫餘生何可同，正如枯死道邊蓬。
随風流轉惟無定，定處由來自性空。
次韻答陳生問禪
作者：沈遼
朝代：宋

從來多事笑歸宗，我已無心豈有通。
達士猶能知夢夢，世人何用更空空。
江頭冷落三秋月，山半支離一病翁。
不到古今能與否，林間拭目看來鴻。
次韻酬余君見贈
作者：沈遼
朝代：宋

老来無暗亦無明，寄息深山避世情。
夫子暗投珠玉惠，我身正似一毫輕。
次韻酬公夫二首·其一
作者：沈遼
朝代：宋

野性孱疏寄浩然，不邀虚譽借人延。
賤官牽率終非意，故國歸休粗有田。
平昔是非猶可計，後來去就孰爲賢。
西軒一夢無餘事，不似南柯與世傳。
次韻酬公夫二首·其二
作者：沈遼
朝代：宋

海舶不來官事閑，朝雲夕雨看西山。
强從委吏心雖易，欲避宵人勢亦難。
卧探古書聊自適，醉攀庭柯幸怡顔。
因尋舊友清歡意，猶有榴裙數處斑。
次韻酬明發華宗
作者：沈遼
朝代：宋

長卿倦遊欲東還，幸與諸公俱出關。
世事轉頭都委夢，人生何計得長閑。
殘花爛漫飄村塢，細雨亷纖隔碭山。
誰寫熙寧十才子，老夫亦入畫圖間。
次韻酬李泰叔
作者：沈遼
朝代：宋

歲寒倚遍甬東樓，喜上江邊一葉舟。
流轉生涯常壁立，飄蕭官况信雲浮。
欲逢故舊開青眼，先得詩章說白頭。
縱有一樽聊可飲，正當相對論窮愁。
次韻酬楚興三頌·其一
作者：沈遼
朝代：宋

莫欺隱几維摩老，不爲文殊不設齋。
寂寂青山何所有，霜風落葉滿空堦。
次韻酬楚興三頌·其三
作者：沈遼
朝代：宋

已住世間如影響，不牽法相論偏圓。
山邊茆屋隨緣業，不是當時忍辱仙。
次韻酬楚興三頌·其二
作者：沈遼
朝代：宋

給孤長者尋常有，應供如來不易逢。
二施本無差别理，莫論庭柏與庭松。
次韻酬泰叔
作者：沈遼
朝代：宋

志士有不遇，繇來多感傷。
末途長憫默，往事委冥茫。
偃蹇乾坤外，推移日月長。
初心寄林壑，何事襲軒裳。
才地慚前輩，文華笑老蒼。
討論聊自適，仕進亦惟惶。
直欲馳千里，寧誰出一鄉。
典謨窺禹契，教化識軒唐。
不信時難駕，焉知命弗將。
士雖殊用舍，吾豈托炎凉。
寶劍埋霜鏑，明珠稱夜光。
三公猶可去，一命孰難忘。
壯節深無累，髙歌詠更鏘。
振衣辭旦望，逸跡寄朱張。
管庫心何愧，江湖幸退藏。
朝辭汴師日，夜渡淛河霜。
故國尋仙路，當年結客場。
二毛雖老醜，一醉迺尋常。
花圃風生席，雲齋月滿床。
清歌憐落落，髙論接琅琅。
誰謂羈遊地，還陪君子觴。
衆推朋好厚，不間弟兄行。
斟酌南堂夜，逍遙甬水陽。
長篇荷髙意，他日結離腸。
次韻酬郎祖德
作者：沈遼
朝代：宋

老去法光不足驚，嬰尋世事或能精。
眼花頭白終無用，卧看紗窗曉日明。
次韻酬鄭榮緒
作者：沈遼
朝代：宋

長夏苦袢暑，何適可開眼。
爲約山間行，遠訪金仙館。
時當歲旱凶，人跡尚猶罕。
况復有遊客，來結青雲伴。
古松臨水瀕，我意秋可款。
悵羨彼中人，一去不復返。
髙深步巘崿，我道方坦坦。
山僧多故人，不復怪敖誕。
延我火齊柈，酌我流霞醆。
少小不預事，老大更慵懶。
巖花爲誰擷，藕絲悶獨綰。
爾來復多雨，昨夜重湖滿。
欲榜一舟歸，舟敝不可揀。
世事久忘懷，吾言固無間。
無樂亦無憂，亮非斗筲算。
次韻酬陳生求書
作者：沈遼
朝代：宋

老朽何心託市朝，正當鼓腹詠軒堯。
由來方外希夷樂，漸與人間路徑遙。
澤畔應無漁父問，松間時聽葛天謠。
髯君莫及兒童伎，留取褚中翡翠翹。
殘花
作者：沈遼
朝代：宋

忽忽春已老，强行芳樹邊。
不能驚白髪，何用惜流年。
殘紅不可擷，復畏青條折。
榮落終歲事，何心翻惙惙。
水車
作者：沈遼
朝代：宋

山田遶山脚，江水何可作。
車輪十丈圍，飛湍半天落。
雁翅插修筦，隨流得深酌。
升降豈無勢，長江怒相薄。
有如萬夫力，讙呼傾衆壑。
曾不捨晝夜，美源終未涸。
人間有機事，由來生巧惡。
善彼漢陰老，忘懷抱純朴。
水車
作者：沈遼
朝代：宋

黄葉渡頭春水生，江中水車上下鳴。
誰道田間得機事，不如抱甕可忘情。
永壽太君挽詞·其一
作者：沈遼
朝代：宋

帝命方優渥，仙屏去杳冥。
松筠傳懿行，金石勒新銘。
雙闕不復望，三山依舊青。
慈祥豈無報，獨不享遐齡。
永壽太君挽詞·其二
作者：沈遼
朝代：宋

身謝漢廷路，神遊湘水歸。
山川想如昔，鄰里欲誰依。
夢幻久已寤，悲歡今是非。
最傷芸閣彦，無復老萊衣。
江水二首·其一
作者：沈遼
朝代：宋

江水入谿來，無復故谿處。
山前浮大艑，前日行人路。
遥堤半滅木，茅舍馴鷗鷺。
始知南山遠，欲往不昜渡。
世事寧有定，吾生若朝露。
大海爲陸陵，昔人非大悟。
江水二首·其二
作者：沈遼
朝代：宋

江水何漫漫，青山眇無畔。
欲尋青谿源，魚龍路已斷。
今年刈麥早，無復爲人患。
獨憐行路子，束馬髙山半。
暑雨未當止，浮雲漭不散。
行聽瀑泉鳴，葛帽臨幽澗。
池上
作者：沈遼
朝代：宋

池上少人迹，多霖含微陽。
幽禽有清弄，戲翼沙洲旁。
顧余不知懼，知是機已忘。
池陽·其一
作者：沈遼
朝代：宋

池南柳色未全黄，池北萱芽尚带霜。
老去尋春不嫌早，春深留與少年郎。
池陽·其三
作者：沈遼
朝代：宋

寒烟寂寂鏁清谿，圓月亭亭上曲堤。
小杜風情遙可想，閑調絲竹舞金泥。
池陽·其二
作者：沈遼
朝代：宋

水南殘鐘水北清，浮雲斷處玉鈎明。
持杯欲飲還看帽，十里春江如鏡平。
法華石門
作者：沈遼
朝代：宋

窮居謝世故，久厭夷落喧。
出亦何所適，往往傲石門。
石門在山腰，東西列祇園。
崈崖三折上，蒼壁煙嵐昏。
松下閴無人，唯有風中幡。
安得嵇阮流，相與抗玄言。
羣鶚感余顙，日暮噪陰樊。
吾衰那復辨，孤吹拂歸軒。
泛舟上湘口館
作者：沈遼
朝代：宋

瀟水漫南來，湘川趣東下。
二水始相會，清豪不相藉。
山迴石瀬出，木老脩煙嫁。
泛泛白蘋洲，林風媚如畫。
宿昔感騷憤，幽興遥相借。
不謂垂老年，覉孤窮山舍。
潮來刺舟去，孤月臨清夜。
安得跨鯨魚，不復人間化。
泰叔召食鱠
作者：沈遼
朝代：宋

酷暑隆隆不可活，聞有玉鱗纖手割。
不得相從飽便腹，空聽髙吟何灑落。
泰叔求桂漿
作者：沈遼
朝代：宋

越人遠寄桂花漿，敝屋欣聞破鼻香。
遽遣小奴分送客，夜來已敗不堪嘗。
洞庭山雪
作者：沈遼
朝代：宋

洞庭春雪曉霏霏，一陣風來半已晞。
唯有山陰吹不盡，田塍片段衲僧衣。
清晨
作者：沈遼
朝代：宋

清晨振衣起，起步芳池側。
徘徊俯丹檻，倒影見欹魄。
不識嵇中散，定非風塵格。
長懷謝靈運，本自林泉客。
吾衰厭世道，不以形爲役。
顧非冕弁人，冕弁匪所適。
清泠臺
作者：沈遼
朝代：宋

清泠不在境，石嶠乃天成。
我無卜築功，爲臺亦強名。
南山豈不佳，不見浮雲生。
青谿淡無緒，何處賓鴻聲。
誰云飲酒樂，正欲亂其眀。
不知彈琴士，何用物外平。
清冷亦強名，指象真砰砰。
落落晞白髪，身世秋毫輕。
清泠臺二絕句·其一
作者：沈遼
朝代：宋

山前繚繞白雲飛，山下溪流那復迴。
不向此間休歇去，寧将白髪汙塵埃。
清泠臺二絕句·其二
作者：沈遼
朝代：宋

落日欲下清泠臺，月華已破東岡来。
誰道幽人得幽趣，老夫病眼不曾開。
清泠臺初夏一首寄上翟舅
作者：沈遼
朝代：宋

清泠竹樹暗成陰，漸有溪流過此岑。
草草作巢方寄老，愔愔設榻本無心。
松門不隔紅塵路，月疊初無俗物侵。
欲向人間訪消息，渭陽應有遠遊吟。
渡西
作者：沈遼
朝代：宋

百家渡西日已落，青山上下猿鳥樂。
欲因新月望吳雲，遙看北斗掛南岳。
一夢愔愔已十秋，古人不死終未休。
草舍蕭條誰與語，清香吹過白蘋洲。
湖亭懷子美
作者：沈遼
朝代：宋

秋來湖亭誰與樂，荷華半摧柳葉落。
憶昔榜舟乘夜月，行觴數與君相酢。
如今一西復一東，有如萍苴流水中。
白頭無心治世故，何時勝處重相逢。
湘中宿臺步寺
作者：沈遼
朝代：宋

湘源初甚微，屢挹不滿缸。
比至臺步虚，泛泛爲長江。
虚頭市初集，魚豆皆成樁。
夷獠不識人，笑鬻彘與厖。
綠荷竭苞苴，人散誰復撞。
鷗鳥亦來下，酒斾停空杠。
我來憩桑門，竹户映蓬窗。
夜寢那可寐，江流正淙淙。
滄洲亭懷古
作者：沈遼
朝代：宋

瀟水悠悠天際來，夾江古木抱山回。
柵中人物不滿把，日晏市散多蒼苔。
九疑巉天古雲埋，遙想帝子龍車迴。
心衰目極何可望，九歌寂寂令人哀。
漁浦躬師
作者：沈遼
朝代：宋

江東江西多舊遊，十載重來蓬鬢秋。
多愧老師觀自在，慇懃渡口送歸舟。
澧州水
作者：沈遼
朝代：宋

火行厭袢溽，陰雨重爲沴。
時序亦已僣，衰羸頓知敝。
蒼茫洞庭上，五江劇奔逝。
民阽爲魚憂，浮桴具生計。
吾迺羈旅人，髙軒俯東勢。
攜持顧未免，仁心安所濟。
冒軼瓜瓠區，平原信容裔。
池荷失清賞，流萍蕩階砌。
咨嗟竹窗卧，凄風振衣袂。
欲謀一觴樂，幸來豁蒙滯。
澧陽大水
作者：沈遼
朝代：宋

澧陽地湫底，夏雨無時休。
疏惡三尺城，民阽爲魚憂。
竹屋易飄蕩，薄哉生生謀。
羈人豈但免，飭隸資桴浮。
洞庭信巨浸，畜洩浮荆州。
無迺中江隘，千里壅其流。
永懷吾州樂，宅土何夷猶。
海隘不厭多，歲旱亦有收。
胡爲此契濶，暴下安得瘳。
嗟嗟南土人，狐貉守一丘。
澹山巖
作者：沈遼
朝代：宋

昔造陽羡二洞天，我生已當謝人間。
爾來投裔亦無事，澹山巖下欣躋攀。
羣峰駕肩來，江水會前灣。
靈氣縚洞口，夐如寶陁山。
輦道轉西升，斗入初無艱。
翡翠鑿穹廬，略與天相彎。
寛廣容萬席，清潤非人寰。
東南豁陽明，仰視如含環。
青蘿傅喬木，亦有敗葉黫。
造化遺玉像，其人清且閑。
巧工或可爲，誰能陟巔顔。
秦時隱君去成仙，空留石床水雲般。
藥爐不復九霞覆，唯餘渥赭繁茅菅。
至行禅師化巨蟒，好事太守驅羣頑。
崇壇峭罅皆可躡，三穴旁出門無關。
壁間玉乳化爲石，何術可煮完衰孱。
恨無仙骨空盤桓，欲留未可終當還。
僕夫告余趣歸馭，落日西下雲斑斑。
火星巖
作者：沈遼
朝代：宋

火星巖下石崚嶒，殿閣相望止一僧。
莫問人間興廢事，門前流水几前燈。
無柱亭
作者：沈遼
朝代：宋

結茅在何處，爲屋豈無柱。
山前巉巖石，四方適中度。
誰知屋下人，其心亦無柱。
悠然寄此間，自得無生路。
無生
作者：沈遼
朝代：宋

昔别江南去，三湘多煙霧。
今從三湘歸，江南正如故。
不須下照水，還驚我非汝。
白髪如秋蓬，已得無生路。
甲辰年五月十五日夜澧陽觀月
作者：沈遼
朝代：宋

少年悵不樂，明日何爲哉。
揚眉一遐賞，寂寂更傷懷。
念昔吾州樂，泛舟湖上來。
佳賓適所好，歡計成金罍。
妖歌有送響，度曲清且哀。
留連夕陽下，夜色起山隈。
光明水晶域，素彩中天開。
龍香弄微風，四顧絕纖埃。
澄波照上下，倒影出瑤臺。
紅燭漸向微，始知夜漏催。
美人屢更衣，含笑玉山隤。
歡樂殊未央，鼓枻中洲迴。
人生無憂患，遇樂且銜杯。
悵余失交臂，萬里來天涯。
羈愁那無感，情慮長如灰。
神遊忽自笑，安知顧形骸。
留題廣教安素堂
作者：沈遼
朝代：宋

佛舍靜不喧，求心知有趣。
誰言幽人迹，寂寥爲善住。
太師說法地，何爲號安素。
安得此粗言，令人起驚悟。
既不起滅定，宜已墮諸數。
不說福德多，冥冥知正度。
念復□饒益，能仁起兹護。
獨示毉王功，豈爲有生故。
伊音究法樂，清言對芳樹。
何日敝廬歸，過汝窮朝暮。
留題榮師妙勝齋
作者：沈遼
朝代：宋

萬生托鈞播，美好皆因人。
公能以妙勝，有趣即爲真。
儼雅翠山聳，參差芳草新。
欲知閑客意，亦以勝吾身。
登澧陽樓
作者：沈遼
朝代：宋

眇眇江湘萬里平，夕陽明處楚山横。
已知多病催生計，那爲青春感客情。
牢落不如孤鶴羽，支離何慕古人名。
追懷年少區區意，還似西軒一夢驚。
登覧
作者：沈遼
朝代：宋

我意欲窮眺，山林蔽四域。
爾来已彫落，萬里情何極。
古人多悲秋，我念不如默。
終朝對青山，烟嵐有餘色。
欲上百尺樓，羸軀恐顛側。
白水
作者：沈遼
朝代：宋

九江水色白如雪，流水瀟湘尚未渾。
落日墟頭人已散，獨留烟樹送黄昏。
白石爛望齊山
作者：沈遼
朝代：宋

西江水過南山來，青莎白砂一半摧。
夜來雨猛山谷溢，平昔夷余安在哉。
拏舟欲過白石爛，江風激激無纖埃。
古來白石亦可怪，狂湍蕩潏終不頽。
南山經春草木王，羣峰委曲青雲堆。
江中落景若圖畫，山翁住處無崔嵬。
山翁憔悴如槁木，不與世俗同樽罍。
江邊山下人不識，斜日獨上清泠臺。
白蘋花
作者：沈遼
朝代：宋

白蘋花，生水中。
綠葉牽紫莖，浩蕩向西風。
西風日夜冷，落日河洲靜。
白髪
作者：沈遼
朝代：宋

山頭甘實半已黄，領上白髪日更長。
青雲合散寄孤岫，世事悲歡空夕陽。
我欲乘風學御寇，泠然有意尋滄浪。
滄浪無人誰與適，青山路遠烟茫茫。
白鷺
作者：沈遼
朝代：宋

清江濯濯生菰蒲，一雙白鷺雪不如。
輕烟細雨不肯去，潮來正有浮陽魚。
石燕坡
作者：沈遼
朝代：宋

祁陽縣南石燕坡，驟雨乾時燕子多。
行李蕭疏常畏雨，誰能駐馬待滂沱。
石角山
作者：沈遼
朝代：宋

步屐出東津，遥跂石角山。
山迴道亦轉，卓犖煙雲間。
何人峻重閣，三休直孱顔。
吾想造化功，爲此肅神姦。
嵌巖或中穴，特立氣甚頑。
此角誰可折，寧當混塵寰。
游士何足知，但剥苔蘚斑。
西首望城闉，羣山合如環。
下臨有鼻道，落日行人還。
楓葉秋欲丹，蕪江逗潺潺。
重游何用戒，蓬户初無關。
禅僧巖
作者：沈遼
朝代：宋

瀟湘山水窮欲偏，最後乃得禅僧巖。
禅僧成道久已化，獨有崖崿青巉巉。
降身入洞不甚險，突兀三室誰彫劖。
東西有道若蛇竇，白雲羃羃門無緘。
持火旁行不知際，七穿八竅遥相銜。
涓涓乳泉白如雪，由來此地殊仙凡。
主人引我復深入，行指岰穴尤嵌巖。
中間石鼓有異響，擊拊想可參韶咸。
吾身久病苦下溼，復畏神怪來邀攙。
直趣出洞上南巘，豁若巨海張雲帆。
山花斕斑出竹杪，亦有禽鳥聲諵諵。
欲還未可復小駐，日脚已過東岡杉。
禪老閣
作者：沈遼
朝代：宋

少年尚淵默，偃仰事詩書。
端然忘緼藉，乃欲尋榮途。
一辱未知補，三獻何其愚。
深中雅有趣，寧終渾泥塗。
用物必傷已，誓將老江湖。
在人既少與，於此固何誅。
賞心不期侈，澹泊自有餘。
儻逢安石輩，知余爲善謨。
秋早登住閣
作者：沈遼
朝代：宋

病夫倦拘鬱，遐賞寄重閣。
大火欲西流，髙林已搖落。
海旁土氣淺，風雨易回薄。
數日多狂飇，餘暑亦濳卻。
千山在天際，清氣遙可託。
平生樂烟霞，幽步誰與約。
緬懷機雲輩，襟靈信夷廓。
草草蹈危機，千載尚可啄。
吾知非世用，白首甘寂寞。
攝令亦偶然，何能求民瘼。
勾釘盡誅斂，下筆良多怍。
不如陳太丘，行歸老丘壑。
秦望閣
作者：沈遼
朝代：宋

秦王昔東狩，猖狂慕長生。
訾黄杳不下，空山獨含情。
瞻彼萬仞勢，强兹千載名。
居然作南屏，翠影臨重城。
伊昔賢太守，樂此烟雲輕。
憑髙結華構，顯敞資神明。
後來宅此地，决訟休羣氓。
仰止鎮靜姿，仁心繇是閎。
東州七萬井，利病隨時平。
百姓望太守，雲間引雙旌。
政成宴賓從，籩豆陳前楹。
上下此相樂，於焉歌太寧。
眄想仲蔚隱，聿懷安石清。
荒湛焉用戒，終想愧崢嶸。
稚子
作者：沈遼
朝代：宋

讀書北軒下，獨翫太古清。
稚子請我說，糟粕顧何明。
念彼硜硜人，方起浩浩情。
遺兹以蹈彼，於理或易平。
深愧鄒魯生，章句誓成名。
記問數寸間，孰知躬所行。
爲人鬻所有，利如九河傾。
中性或易遷，吾志將難攖。
汎然美造化，庶使學躬耕。
種花
作者：沈遼
朝代：宋

世事流光同一汙，天涯白髪未還家。
慇勤更種庭前草，爲看秋來一似花。
竹軒
作者：沈遼
朝代：宋

古人愛修竹，瀟灑臨幽軒。
勁節有髙致，清聲無俗喧。
春日鬭鏁碎，秋風撼琅玕。
誰知渭川富，千畝可懸冠。
答文翁
作者：沈遼
朝代：宋

陶令初尋彭澤來，相如已構臨邛臺。
正當銜杯行樂事，惠我鴻筆何爲哉。
湖中多魚近易捕，石上老蕨拳未開。
夫子不肯至我室，行駕畫舸遙相陪。
答林夫五頌次元韻·其一
作者：沈遼
朝代：宋

無心難與有心期，欲說無心已自癡。
會得金剛本來性，此人與我合先知。
答林夫五頌次元韻·其三
作者：沈遼
朝代：宋

海水浩蕩烟蒼茫，我欲求渡無舟航。
東西路迷何苦渡，楞伽山下秋風涼。
答林夫五頌次元韻·其二
作者：沈遼
朝代：宋

白髪生來何可驚，不求雜食豈須耕。
山間一榻無餘事，但看山花枯復榮。
答林夫五頌次元韻·其五
作者：沈遼
朝代：宋

阿彌陀佛一爐香，欲道知時已是狂。
若得醫師除我病，何煩筋力更求方。
答林夫五頌次元韻·其四
作者：沈遼
朝代：宋

世間明闇一毫端，爲底忙時不肯閑。
水盛草深牛不動，始知緣業有多般。
答金山禪師
作者：沈遼
朝代：宋

遠公手札遠相招，陶令懷歸正鬱陶。
遙想宴堂長夏靜，坐臨江水看風濤。
簫鼓曲
作者：沈遼
朝代：宋

樂不在歡合，悲不在生離。
感此簫鼓曲，已堪華髪衰。
月明大隄路，雨暗浙江西。
狼籍一杯酒，凄凉千里期。
誰言天涯恨，逸韻起相思。
清角竟不返，悒然心不怡。
綠髪
作者：沈遼
朝代：宋

少年愛綠髪，櫛沐對春時。
多病久衰瘁，感事還成悲。
昔人寧非我，我意顧何知。
不須下照水，始識無生岐。
翻經臺
作者：沈遼
朝代：宋

不見康樂初翻經，崇臺百尺但有名。
當時妙意遙可想，木葉落盡青山横。
聞杜鵑
作者：沈遼
朝代：宋

杜鵑花發春山明，杜鵑鳥啼行人驚。
世上有誰能忘情，一身離家作遠行。
爲名受辱爲法攖，爲利被奪爲官爭。
憂愁嗟蹙向誰說，那忽聽此斷腸聲。
吾家家住在泉亭，烟水相望數月程。
呼兒酤酒多酌客，聊用相慰如平生。
自懷
作者：沈遼
朝代：宋

十月北風流舶迴，官曹無事人吏稀。
欲沽斗酒自爲樂，囊無一錢還典衣。
平生懶性不預事，終老閑暇誰謂非。
筋骨衰殘苦畏冷，更移方榻對斜暉。
臺下·其一
作者：沈遼
朝代：宋

石梅落落欲黄時，細兩濛濛暗不開。
數日不行臺下路，不知江水過山來。
臺下·其二
作者：沈遼
朝代：宋

石臺竹徑自天成，細草芳花随地生。
白髪老人無是處，一枝枯竹伴經行。
與公詡遊西禪新閣
作者：沈遼
朝代：宋

清谿水浮青油幕，漾漾輕舟上西郭。
髙林參天轉山脚，山上黄葉山前落。
西禪道人屹重閣，松風泠泠半天作。
左江右湖若可酌，青山四圍走巘崿。
道逢支遁躡禪屩，方水幽尋同一噱。
世事區區爲名縛，生死去來一丘貉。
不如林間寄冲漠，笑傲髙明秋氣索。
日斜回舟興不薄，有意重來何用約。
吾歸南岡若孤鶴，新月纖纖下簾箔。
坐想行臺夜更樂，橋下水聲鳴鑿鑿。
與善果師遊石堵
作者：沈遼
朝代：宋

秋風日已佳，幽尋欲誰與。
邂逅得佛子，逍遥臨石堵。
江南氣候晚，九月始無暑。
木葉乍隕霜，川原新濯雨。
喬松轉山路，中天掲華宇。
由來安禪寂，不當混泥土。
侵尋得幽步，周旋聞密語。
芥蔕同一生，天地同一旅。
歡戚自流轉，悠悠意何補。
倦羽息深林，游魚依夕渚。
吾生幸無事，陶然知所處。
日晏坐北軒，何用論今古。
與德相遊雲光
作者：沈遼
朝代：宋

方駕出齊山，五月未甚暑。
遥瞻六峰道，修烟莽如禇。
浮屠在山半，卜築氣象古。
松風下石竇，陰泉鳴竹塢。
堂堂老禪子，遊方遍中土。
十年不下山，不及朝市語。
拂雲有幽步，凌空開峻宇。
登山復望山，六峰艶如舞。
時當一陰候，陽氣驕且舞。
龍蛇伏草莽，往往暴爲雨。
由兹向揺落，流光不足數。
籃輿當復來，相與同支許。
舟行
作者：沈遼
朝代：宋

我舟莫行疾，我家日已遠。
行遲終不到，不到何由返。
吳楚千萬里，江山道回轉。
白頭多傷感，方寸不勝亂。
花殘
作者：沈遼
朝代：宋

花發花殘都不知，誰将白髪更題詩。
山西日永無多事，閑看樵夫數局棋。
花藥塵外亭
作者：沈遼
朝代：宋

導師昔示化，靈墟肇開鑿。
山間百草花，救病皆爲藥。
爾來三百歲，法音亦間作。
爲人布福時，随緣四豐樂。
然師法王嗣，金錫中天落。
海衆蚤知歸，天龍欣有託。
鼎新金布地，煙雲助回薄。
岣嶁對岑寂，瀟湘供盥濯。
維摩老且病，身世兩無著。
行期過丈室，爲我探泉壑。
蘇武歸漢圖一首
作者：沈遼
朝代：宋

蘇武不辱漢廷節，生辭匈奴歸北闕。
胡服椎髻李将軍，反袂悲號與武别。
陰山茫茫天将雪，北風吹旗旗欲裂。
金瓶釃酒具未設，胡兒解鞍沙上歇。
使者左驂黄金玦，紫騮白顛推奇骨。
山前牧羊原野濶，漢日正斜發未發。
從官揮涕不敢謁，摻袪欲究胸中說。
青海厄窮十九年，來時壮強今白髪。
同行吏士半物故，韜中節旄盡落脱。
将軍鷙忿不可奪，老母已誅族已滅。
心知罪惡上通天，甘死胡塵同斷枿。
功名逆順雖不類，胡漢死生從此决。
夙昔遺芳在圖史，追想山川一騷屑。
巧工寓意在恍惚，墨妙筆精世稱絕。
唯有千秋不斷情，至今亭亭隴頭月。
行田舍
作者：沈遼
朝代：宋

輕烟微雨滿金塘，天氣清明看下秧。
筋骨已衰難自力，田家次第賜壺漿。
西上
作者：沈遼
朝代：宋

一年爲客厭西東，白髪生來百事慵。
道路莫驚行李薄，初無盛意學終童。
西津
作者：沈遼
朝代：宋

山後山前到已頻，更尋殘雪過西津。
愚溪愁客今何在，應有猿猱解笑人。
西禪新閣
作者：沈遼
朝代：宋

秋浦千萬山，蒼煙媚髙木。
流髟落浦中，泓澄一川渌。
江南佳麗地，六代多遺躅。
不見石城人，空餘瓊樹曲。
長圍山勢壮，不駐如車轂。
道人敞重閣，却倚山陽麓。
西江瀉軒外，雪浪髙如屋。
未若秋浦佳，平鋪紺文縠。
水中白石爛，汎汎如孤鶩。
天外九蕖蓉，突兀揺蒼玉。
太白一杯酒，杜郎滿頭菊。
千載忽已空，白骨埋荒谷。
齊山皓髪客，逍遥老松竹。
拏舟試一眺，時方秋氣肅。
飄蕭得勝意，遠邇窮幽瞩。
行當乘月来，置榻山頭宿。
西舍
作者：沈遼
朝代：宋

壯志已謝不復尋，無賴老境行見侵。
已知筋力不自任，况復華髪如霜林。
少年裁詩喜言老，誰知老大都無心。
閑學維摩坐禪定，戶外唧唧鳴幽禽。
西閣秋杪感懷
作者：沈遼
朝代：宋

秋入孤城萬木凋，荒山野水出林梢。
澧中夷落無烽火，湖上風雲有鬭蛟。
經歲杜門人不識，終身謝事世何嘲。
故廬寂寂烏峰下，誰爲迎霜葺草茅。
西齋
作者：沈遼
朝代：宋

東齋清曠西齋靜，上下往來唯一徑。
幸有方床不得眠，行休已有陶潜興。
觀大水望朝陽巖
作者：沈遼
朝代：宋

前日巖間欲結廬，下眺江水百步餘。
春水濺濺出乳竇，青山白石半洿塗。
不到津頭已三月，誰知江水漲天墟。
遙望横流不敢濟，巖口已有人罾魚。
觀蕉葉二首·其一
作者：沈遼
朝代：宋

春陰薄薄壓輕寒，朱檻無聊愁夢殘。
唯有庭蕉會人意，芳心欲展復微攢。
觀蕉葉二首·其二
作者：沈遼
朝代：宋

憶昔紅蕉狼籍時，玉人攜手淚沾衣。
今日芳心爲誰展，天邊怊悵未成歸。
觀金沙花有感
作者：沈遼
朝代：宋

夭艷迎人意欲迷，不言正是怨深時。
愁腸百端不堪續，惆悵年年開向誰。
詒隱者二首·其一
作者：沈遼
朝代：宋

汝勿輕王侯，王侯非汝曹。
地勢有輕重，太山與鴻毛。
鼓腹一歡笑，不知鐘鼓豪。
我樂彼不預，山林且陶陶。
詒隱者二首·其二
作者：沈遼
朝代：宋

訪我維摩室，不值香積飰。
開囊出黄粟，爲汝林中爨。
軟語少稽留，青蔬亦易辦。
勿言方外趣，我汝真如幻。
諷仕·其一
作者：沈遼
朝代：宋

仁治貴不殺，爲吏滋頑蔽。
孰謂才不才，跂跂在髙位。
詔策暴過惡，行建元侯旆。
冗散坐姦贓，還來咨善地。
世無三年黜，焉得終身廢。
遂使貪猾人，昂昂罔知畏。
政治明賞罰，於法不假易。
吁嗟韓馮翊，胡爲子孫戒。
諷仕·其二
作者：沈遼
朝代：宋

聖人不出世，斯民憂倒縣。
仁心欲援手，寧以身爲先。
仲尼貴用我，孟子推諸天。
二聖有特立，何嘗持後前。
後來迺昧已，惘惘爲利牽。
紛挐竊古語，不顧內所愆。
信如一丘貉，孰有然不然。
苟伸刀割用，於世已爲賢。
鼎鼐雜錡釡，誰知重烹煎。
然提地史録，不如觀長川。